Ҳар бир давлатнинг иқтисодий тараққиёти, унинг жаҳон ҳамжамиятига интеграциялашувида саноат салоҳияти муҳим аҳамиятга эгадир. Шу боис юртимизда мазкур соҳани ривожлантириш иқтисодий сиёсатнинг асосий йўналишларидан бири этиб белгиланган.\nПрезидентимиз мамлакатимизни 2015 йилда ижтимоий-иқтисодий ривожлантириш якунлари ва 2016 йилга мўлжалланган иқтисодий дастурнинг энг муҳим устувор йўналишларига бағишланган Вазирлар Маҳкамасининг кенгайтирилган мажлисидаги маърузасида ушбу масалага алоҳида тўхталиб, “Биз учун асосий вазифа — ишлаб чиқаришни техник ва технологик жиҳатдан узлуксиз янгилаб бориш, доимий равишда ички имконият ва захираларни излаб топиш, иқтисодиётда чуқур таркибий ўзгаришларни амалга ошириш, саноатни модернизация ва диверсификация қилишни изчил давом эттиришдан иборат бўлиши зарур”, дея яна бир бор таъкидладилар.\nАйтиш керакки, ана шундай тамойиллар асосида олиб борилаётган изчил ислоҳотлар туфайли истиқлол йилларида республикамиз саноати жадал суръатларда ривожланиб, юксак марраларга эришилди. 1990 — 2015 йилларда саноат маҳсулотлари ишлаб чиқариш ҳажми 4 мартадан кўпроққа, унинг ялпи ички маҳсулотдаги улуши эса 17,6 фоиздан 33,5 фоизга ўсгани ана шундай дейишимизга тўла асос бўла олади.\nВаҳолонки, Ўзбекистонда мустақиллик остонасида иқтисодиётнинг мазкур соҳаси ниҳоятда заифлашиб қолганди. Саноат маҳсулотлари таркибида тайёр товарлар улуши жуда кам, юқори технологияларга асосланган тармоқлар ҳақида эса гап бўлиши мумкин эмас эди. Технологик ускуна ва жиҳозлар, турли хом ашёлар, ҳатто озиқ-овқат -маҳсулотлари четдан олиб келинарди. Устига-устак, ҳар йили миллион-миллион тонна пахта етиштириладиган давлатга пайпоқ ҳам импорт қилинганини қандай изоҳлаш мумкин?!\nТаъкидлаш жоизки, иқтисодий ислоҳотларнинг ҳар бир босқичида ўша даврдаги ижтимоий-иқтисодий вазиятдан келиб чиқиб, муайян тактик ўзгаришлар амалга оширилди. Жумладан, истиқлолнинг илк йилларида мамлакатимиз олдида саноат таркибини тубдан қайта қуриш, ишлаб чиқаришнинг технологик таъминотини яхшилаш, хом ашё ва бошқа табиий ресурслардан унумли фойдаланиш каби масалаларни ҳал этиш вазифаси кўндаланг турарди. Шундан келиб чиқиб, саноатнинг стратегик жиҳатдан муҳим базавий тармоқларини қўллаб-қувватлаш устувор йўналиш сифатида белгилаб олинди. Бунда “ўзбек модели”нинг “Давлат — бош ислоҳотчи” тамойили асосида иш юритилиб, янгиланиш жараёнларида давлат иштироки фаоллаштирилгани айни муддао бўлди. Натижада бозор муносабатларига асосланган ишлаб чиқаришнинг ҳуқуқий асосларини шакллантириш, саноат корхоналарини давлат тасарруфидан чиқариш, мус-тақил инвестиция сиёсати юритиш учун дастлабки шарт-шароитлар яратилди. Бу каби тизимли ўзгаришлар самараси эса 1996 — 2003 йилларни ўз ичига олган иқтисодий ислоҳотларнинг иккинчи босқичидаёқ кўзга яққол ташлана бошлади.\nГап шундаки, бу даврда ялпи ички маҳсулот ҳажмининг ўсиши ўртача 4 фоизни ташкил этди. Бундай натижага эришилишида саноатга йўналтирилган инвестициялар ҳажми муттасил равишда оширилгани, биз учун мутлақо янги соҳалар ўзлаштирилгани муҳим омил бўлди. Юқори технологияларга асосланган автомобилсозлик, нефть-газ, кимё, замонавий қурилиш материаллари, темир йўл машинасозлиги, маиший элек-троника, фармацевтика, озиқ-овқат саноати ва енгил саноат шулар сирасига киради.\nМаълумки, жорий йил конвейердан биринчи ўзбек автомобили чиққанига 20 йил тўлади. Шу қисқа давр ичида мазкур соҳа саноатимизнинг гултожларидан бирига айланди, десак, муболаға бўлмайди. Бугунги кунда Ўзбекистон дунёдаги автомобиль -ишлаб чиқарувчи саноқли давлатлар сафидаги ўрнини тобора мустаҳкамлаётгани бунинг тасдиғидир. Айтайлик, Асака автомобиль заводида йилига 250 мингта техник кўрсаткич-лари юқори, қулай ва хавфсиз автомобиль ишлаб чиқарилиб, юртимиз ва хорижлик буюртмачиларга етказиб берилаяпти. Дастлабки пайтларда машиналар учун зарур эҳтиёт қисм ва бутловчи буюмларнинг аксарияти четдан олиб келинган бўлса, бугунги кунда уларнинг катта қисми маҳаллийлаштирилгани, айниқса, қувонарлидир. Бундай натижага эришилишида юртимизнинг турли ҳудудларида мазкур жабҳага ихтисослаштирилган 200 дан ортиқ корхоналар ташкил этилгани, тизимда 25 мингдан зиёд юқори малакали мутахассислар фаолият кўрсатаётгани муҳим аҳамиятга эга, албатта.\nШу билан бирга, кейинги йилларда мамлакатимиз автомобилсозлари томонидан юк автомобиллари ва автобуслар ишлаб чиқариш ҳам ўзлаштирилди. Хусусан, Самарқанддаги автомобиль заводида 15 тоннадан 50 тоннагача юк кўтариш қувватига эга “MAN” русумидаги замонавий машиналар, “Isuzu” автобуслари тайёрланмоқда. Уларга эса нафақат юртимизда, балки хорижда ҳам талаб йил сайин ортмоқда.\nТаҳлилларга кўра, мамлакатимиз саноати ривожланишининг навбатдаги босқичи 2004 йилдан кейинги даврга тўғри келади. Шу муддат ичида қўшимча қийматга эга маҳсулотлар ишлаб чиқариш, корхоналарни модернизациялаш ва технологик янгилаш, янги қўшма корхоналар ташкил қилиш ишлари янада кенг кўлам касб этди. Пировардида саноатнинг етакчи тармоқларида барқарор ривожланиш суръатлари кузатила бошланди. Буни ялпи ички маҳсулот ҳажмининг ўсиши йилига ўртача 8 фоизни ташкил қилаётгани, унда саноатнинг улуши ошиб бораётгани мисолида ҳам кўриш мумкин.\nИшлаб чиқариш инфратузилмасини шакллантириш, стратегик аҳамиятга эга лойиҳаларни молиялаштириш, қисқача айтганда, иқтисодиётни таркибий ўзгартиришда эса, табиийки, 2006 йилда ташкил этилган Ўзбекистон Республикаси Тикланиш ва тараққиёт фонди муҳим роль ўйнамоқда. Дастлаб фонднинг Низом жамғармаси 3 миллиард 200 миллион АҚШ доллари этиб белгиланган бўлса, ҳозирги кунга келиб, унинг ҳажми 25 миллиард доллардан ошди. Пировардида у 40 дан ортиқ йирик инвестициявий лойиҳалар ижросида фаол иштирок этди. Айни пайтда умумий қиймати 15 миллиард 900 миллион АҚШ долларилик яна 23 та лойиҳа молиялаштирилишида қатнашаяпти.\nШу ўринда айтиш жоизки, 2008 — 2011 йилларда ўзининг энг авж палласига чиққан жаҳон молиявий-иқтисодий инқирози Ўзбекистон иқтисодиётига ҳам салбий таъсир кўрсатмай қолмади. Бу, аввало, энг кўп экспорт қилинадиган маҳсулотларга жаҳон бозорида талабнинг камайиши, нархларнинг тушиб кетишида ўз аксини топди.\nБироқ давлатимиз раҳбарининг ташаббуси билан 2008 йилда Инқирозга қарши чоралар дастури қабул қилингани глобал молиявий инқирознинг салбий таъсирини камайтириш имконини берди. Чунки мазкур ҳаётий дастурда экспорт қилувчи корхоналарнинг барқарор ишлашини таъминлаш, ички талабни рағбатлантириш, кичик бизнесни қўллаб-қувватлаш, иқтисодиётни диверсификация қилиш, саноатнинг асосий тармоқларини ривожлантириш, ишлаб чиқаришни модернизациялаш бўйича аниқ вазифалар белгилаб берилган эди. Уларнинг ижросини таъминлаш мақсадида иқтисодиёт реал секторини қўллаб-қувватлаш бўйича кўрилган чора-тадбирлар натижасида Ўзбекистон инқироздан энг кам йўқотишлар билан чиққан давлатлардан бири сифатида эътироф этилди. Молиявий таназзул чуқурлашган 2008-2009 йилларда ҳам мамлакатимизда саноат маҳсулотлари ишлаб чиқариш ҳажмининг ўсиши 10 фоиздан ортиқни ташкил қилгани ана шундан далолатдир.\nЭътиборлиси, юртимизда ишлаб чиқаришни диверсификациялаш, иқтисодиётни модернизация қилиш ишлари изчил давом эттирилмоқда. Айниқса, фармацевтика, автомобилсозлик, нефть-газ, кимё саноатини тараққий эттиришга устувор аҳамият қаратилаётир. Бунинг самараси ўлароқ, фармацевтика саноати жадал ривожланиб, жумладан, корхоналар сони 2 тадан 119 тага етказилгани туфайли дори-дармон, диагностика воситалари ва тиббий буюмларга бўлган эҳтиёжнинг салмоқли қисми ўзимизнинг маҳсулотлар эвазига қопланмоқда.\nБундан ташқари, мамлакатимизнинг бой табиий-минерал захираларини турмушимиз фаровонлиги йўлида ўзлаштириш учун замонавий ишлаб чиқариш мажмуалари бунёд этилаётгани ҳам саноатимиз салоҳиятини юксалтираяпти. Чунончи, Сурғил кони негизида технологияси ва кўлами бўйича жаҳонда бемисл бўлган Устюрт газ-кимё мажмуасининг ишга туширилиши юртимиз иқтисодиётида ўзига хос воқеа бўлди. Сабаби, ушбу ноёб лойиҳа ижроси туфайли йилига 83 минг тонна полипропилен олиш, бунинг эвазига катта миқдорда валютани тежаш, полиэтилен тайёрлаш ҳажмини 3 мартадан кўпроққа ошириш, мингдан ортиқ малакали ходимларни иш билан таъминлаш имконияти вужудга келди.\nҚолаверса, саноатимиз равнақининг ҳозирги босқичи бевосита хорижий инвестицияларни жалб қилиш ва ундан оқилона фойдаланиш даражасига боғлиқ, десак, янглишмаймиз. Нега деганда, истиқлол йилларида мамлакатимиз иқтисодиётига -киритилган хорижий инвестициялар умумий ҳажми 63 миллиард доллардан ортди. Уларнинг асосий қисми янги қувватларни фойдаланишга топшириш, мавжудларини модернизациялашга йўналтирилгани ички бозорни импорт ўрнини босувчи маҳсулотлар билан тўлдириш, экспорт кўламини кенгайтиришда қўл келди.\nЮртбошимиз ташаббуси билан саноат истиқболига қаратилган узоқ муддатли дастурлар ҳаётга татбиқ қилинаётгани ҳам эътиборга молик. Унга кўра, 2030 йилга қадар нефть-газ соҳасида ишлаб чиқариш ҳажмини 3,2 баробар, рангли металл маҳсулотларини 2,2 марта, қора металлдан тайёрланадиган буюмларни — 2,3, кимё саноати маҳсулотлари, жумладан, минерал ўғитларни — 3,2, тўқимачилик ва енгил саноат маҳсулотларини — 5,6, мева-сабзавот маҳсулотларини қайта ишлаш ҳажмини 5,7 марта ошириш кўзда тутилганини айтиш кифоя.\nБундай юксак марраларни забт этиш аниқ ҳисоб-китобларга асосланмоғи, мукаммал -ишлаб чиқилган дастурий режаларга таянмоғи лозим, албатта. Шунинг учун ҳам, республикамизда биргина 2015 йилда саноатни ривожлантириш бўйича\n5 йиллик муддатни ўз ичига оладиган 3 та давлат дастури қабул қилинди. Мазкур ҳужжатларда ишлаб чиқариш таркибий тузилмасини такомиллаштириш ва уни диверсификациялаш, иқтисодиёт тармоқларида энергия сарфини камайтириш, тежамкор технологияларни қўллаш, маҳаллийлаштириш бўйича аниқ чора-тадбирлар амалиёти кўзда тутилган. Шунингдек, Президентимизнинг 2015 йил 11 февралдаги “2015 — 2019 йиллар учун тайёр маҳсулот, бутловчи буюмлар ва материаллар ишлаб чиқариш ва маҳаллийлаштириш дастури тўғрисида”ги қарорида импорт ўрнини босувчи маҳсулотлар тайёрлашни ўзлаштириш, тармоқлараро саноат кооперациясини кенгайтириш эвазига маҳаллийлаштириш кўламини ошириш вазифаси белгилаб берилган. Аниқроғи, мазкур дастурга мувофиқ, 660 дан ортиқ лойиҳаларни рўёбга чиқариш орқали беш йил давомида маҳсулотлар импортини Навоий кон-металлургия комбинатида 50 фоиз, “Ўзэлтехсаноат” акциядорлик компанияси тизимида 47 фоиз, “Ўзагросаноатмашхолдинг” компаниясида 51,1 фоиз, “Ўзвиносаноат-холдинг” компаниясида 77,8 фоиз, “Ўзфармсаноат” -акциядорлик концернида 62,6 фоиз камайтириш режалаштирилган.\nХулоса ўрнида айтганда, мамлакатимизда саноат салоҳиятини юксалтириш, хорижий сармоядорлар, йирик ишлаб чиқариш корхоналари, кичик бизнес субъектларини қўллаб-қувватлаш ишлари изчил давом эттирилмоқда. Бу эса юртимизнинг жаҳон ҳамжамиятига интеграциялашувини янада чуқурлаштириш, барқарор иқтисодий ўсиш суръатларини таъминлаш, пировардида халқимиз турмуш фаровонлигини оширишга хизмат қилаётир.\nЎзбекистон Республикаси Вазирлар Маҳкамаси ҳузуридаги Прогнозлаштириш ва макроиқтисодий тадқиқотлар институтининг катта илмий ходими, иқтисод фанлари номзоди.\nМазкур рукндаги бошқа мақолалар: « Тажриба ва ташаббуслар майдони\tЭкспорт географияси кенгаяди »


Россиялик Нобел мукофоти совриндори украиналик қочқин болаларга ёрдам бериш учун медалини сотди\n«Новая газета» бош муҳаррири Дмитрий Муратовга топширилган медални сотишдан тушган 103,5 миллион доллар пул UNICEFга ўтказиб берилади.\nCуратда: 20 июн куни Нью-Йоркдаги тадбирда қатнашган россиялик журналист Дмитрий Муратов – унинг тинчлик учун Нобел мукофоти медали Украинадаги уруш туфайли қочқинга айланган болаларни қўллаб-қувватлаш учун кимошди савдосида сотилган. [Кена Бетанкур/AFP]\nНЬЮ-ЙОРК – Россиянинг Нобел мукофоти совриндори, «Новая Газета» мустақил нашрининг бош муҳаррири Дмитрий Муратов душанба (21 июн) куни ўзининг Тинчлик учун Нобел мукофоти медалини қочқинга айланган украиналик ёш болаларга ёрдам учун кимошди савдосига қўйди.\n103,5 миллион АҚШ долларига баҳоланган медал Нью-Йоркда телефон орқали номаълум одамга сотилар экан, иштирокчилар қарсак чалиб, нархни оширишга бир-бирларини рағбатлантиришган.\nДушанба кунги сотувдан тушган даромад 2014 йилда 4,76 миллион АҚШ долларига сотилган Нобел медали рекордидан анча юқори бўлди.\nАввалги таклифдан бир неча ўн миллионга юқори бўлган якуний таклиф келиб тушганида, залдаги кўпчилик, жумладан тадбирга келган ва савдо жараёнини видеога олаётган Муратовнинг ўзи ҳам ҳайратда қолган.\n«Новая газета» бош муҳаррири Дмитрий Муратовга берилган тинчлик бўйича Нобел мукофоти Нью-Йоркдаги ким ошди савдосига қўйилди. Савдодан тушган маблағ ЮНИСЕФнинг украиналик қочқинларга мўлжалланган инсонпарварлик ёрдами учун йўналтирилади. [Новая газета Европа/Twitter]\nЎз кундалигини ушлаб турган 8 яшар украиналик қочқин Егор Кравцов, 3 июн, Украинанинг Запорожье шаҳри. Украина кучларининг Россия қўшинларига қарши мудофааси давом этар экан, Егор Мариуполда махфий кундалик юритган. [Екатерина Клочко/AFP]\nМуратов 2021 йилда филиппинлик Мария Ресса билан биргаликда Тинчлик учун Нобел мукофотини қўлга киритган. Қўмита жуфтликни «фикр эркинлигини ҳимоя қилиш йўлидаги саъй-ҳаракатлари учун» тақдирлаган.\nУ 1993 йилда Совет Иттифоқи парчаланганидан кейин бир гуруҳ журналистлар билан «Новая Газета»га асос солган эди.\nБу йил у президент Владимир Путин ҳамда унинг Россия ичида ва ташқарисида олиб бораётган сиёсатини танқид қила олган ягона йирик нашрга айланди.\nМосква Кремлнинг ҳарбий кампаниясини танқид қилган ҳар қандай шахсга қатъий қамоқ жазоси тайинлашга оид қонунни қабул қилгач, 28 март куни Россияда «Новая Газета»нинг чоп этилиши вақтинча тўхтаган эди.\nГазета Москванинг Украинадаги ҳарбий ҳаракатлари тўхтагунига қадар чоп этилмаслиги хабар қилинган.\nАпрел ойида Муратов поездда кетаётганида унинг устига ацетон аралаштирилган мойли бўёқ улоқтиришган.\nМуратов медалининг сотувидан келиб тушган маблағ UNICEF [Бирлашган Миллатлар Ташкилотининг болалар жамғармаси] ташкилотининг уруш сабабли бошпанасидан айрилган украиналик ёш болалар учун инсонпарварлик ёрдамига йўналтирилади.\n«Болалар учун катта хавф»\nUNICEF хабарига кўра, Украинадаги уруш мамлакатдаги 7,5 миллион бола учун улкан хавфдир.\n«Энг шиддатли жанглар кечаётган ҳудудлар, аҳоли турар жойлари, шунингдек тиббий муассасаларда сув, электр таъминоти тизими шикастланмоқда ёки йўқ қилинмоқда. Бу болаларни жиддий хавф остида қолдиради», деб хабар берган БМТ идораси.\nИюн ойи ўрталарига келиб, етти миллиондан ортиқ одам мамлакат ичида бошпанасиз қолган бўлса, Европа бўйлаб беш миллиондан ортиқ қочқин қайд этилган.\n«Бу орада ёш болалар мудҳиш шароитлардаги ер ости бошпаналари ва метро бекатларида ўзларини ҳимоя қилишга мажбур бўлишмоқда», деб хабар берган UNICEF.\nАҳоли пунктларидаги юзлаб мактаблар «оғир артиллерия, ҳаво ҳужумлари ва бошқа портловчи қуроллар билан вайрон этилган бўлса, қолганларидан ахборот марказлари, бошпана, таъминот маркази ёки ҳарбий мақсадларда фойдаланиб келинмоқда», дейилади.\nУкраинадаги уруш даҳшатлари 8 яшар Егор Кравцовнинг кундалигида сўзлар ва расмлар орқали ифодаланган. Россиялик аскарларга қарши Украина қуролли кучлар шиддатли кураш олиб борган бир вақтда, у Мариупол шаҳрида ўзининг махфий кундалигини юритган.\nБир неча ҳафта оиласи билан ертўлада яшаган, ҳозирда россияликлар назоратига ўтган шаҳардан фронт чизиғидан 100 км узоқликдаги Запорожьега онаси ва опаси билан қочиб кетган Егор кичик кўк дафтарча саҳифаларини тўлдириб чиққан.\nРакета зарбасидан уйларининг шифти уларнинг устига қулаб тушган.\n«Белимда яра бор, териси шилиниб кетган. Опамнинг боши ёрилган, онамнинг қўлларидаги мушаклари узилган, оёғида тешик бор», деб ёзилган Егорнинг кундалигида.\nКундаликда кўк сиёҳ билан ҳалокат тасвирланган. Қуролланган одамлар, танклар, вертолёт ва портлаётган бинолар чизилган. Суратларнинг бирида ракета зарбасидан кейин уйнинг қулаётган шифти акс эттирилган.\n«Бу шовқин мени қўрқитиб юборди», деб ёзилган унда. Яна бир саҳифада оила аъзолари қандай қилиб бир-бирларининг жароҳатларини боғлашгани ва сув излаб кетишганини тасвирланган.\n«Жуда кетгим келяпти», деб ёзган у.\n«Иш жойимизда қолишимиз керак»\n2000 йилдан бери «Новая Газета»нинг олти журналисти ва ходими, жумладан суриштирувчи мухбир Анна Политковская ўз фаолияти сабабли ўлдирилган.\nМуратов ўзининг Нобел мукофотини уларнинг хотирасига бағишлаган.\nДушанба куни у журналистларнинг қатъиятини ҳукуматларни чегаралаб турувчи муҳим омил ва урушнинг олдини олиш йўлларидан бири сифатида олқишлаган.\n«Ҳар биримиз ариза ёзиб, ишдан бўшашни қанчалик хоҳлаcак ҳам, ўз ишимизда қолишимиз керак», деб айтган у.\nЖурналист Heritage Auctions томонидан эълон қилинган савдога оид видеолавҳада Нобелни қўлга киритиш «сизни эшитишларига имкон беради», деб айтган.\n«Бугуннинг энг муҳим муждаси шуки, одамлар уруш бўлаётганини ва энг кўп азият чекаётганларга ёрдам беришимиз кераклигини тушунишлари керак», деб айтган у.\nРоссияликлар жазодан қўрқмай, Путиннинг ҳарбий жиноятларини очиқчасига қораламоқда\nДовюрак россияликлар Украинага қарши ноқонуний босқин ортидан ёлғонлар ва ташвиқот ичида жим туришни истамай, ўз диктаторларига қарши чиқмоқдалар.


Таълимни юксалтириш | Azon.uz - Ахборот-таҳлилий портал\n680 20:30 12.11.2018\n“Агар мамлакатнинг келажаги ҳақида билмоқчи бўлсанг – унинг мактабларига назар сол. Мен Грузия президенти бўлганимда, ўқитувчиларнинг маоши 35 доллар ва ўқитувчиларнинг ўртача ёши 55 эди. Мен лавозимни тарк қилганимда, ўқитувчиларнинг ўртача маоши 650 доллар бўлди. Ўқитувчи бўлишга эса, жуда кўп ёшлар интила бошлашди.\nАммо таълим соҳасидаги ислоҳатларимиз маошни кўтариш билан чеклангани йўқ. Биз барча районо ва гороноларни йўқ қилдик. Буларнинг ўрнига ҳар бир туманда куну тун ишлайдиган Ўқитувчилар уйини ташкил қилдик. Унда ўқитувчилар ўз маошини оширишлари учун ўз малакаларини ошириш имокниятини ташкил қилдик. Ҳар бир ўқувчи учун бюджетдан пул ажратилди. Ота-оналар ўз фарзандларини кўпроқ бермоқчи бўлган мактаблар ҳам кўпроқ пул олиш имконига эга бўлишди. Ота-оналар, ўқитувчилар ва мактаб маъмурияти биргаликда мактаб бюджетини нимага сарф қилишни ўзлари ҳал қилдилар.\nИнглиз тилини биладиган мамлакатлардан 1500 дан ортиқ кўнгиллиларни таклиф қилдик, улар эса ҳатто тоғларда жойлашган болаларга ҳам инглиз тилини ўргатишди. 1 сентябрда эса ҳар бир биринчи синф ўқувчисига ичида таълим учун махсус дастурлар ўрнатилган ноутбуклар совға қилинди. Болалар ёшликларидан янги технологияларга ўрганишади. Буларга пулни эса, наркотик сотувчи ва коррупцияонерларнинг мулкларини мусодара қилиб топдик”.\n1019 16:00 18.01.2019\n710 23:30 13.02.2018


Урганчда минтақавий диагностика лабораторияси очилди\n10:29 / 18.10.2016\nХоразмнинг Урганч шаҳрида минтақавий диагностика лабораторияси очилди, деб хабар қилмоқда АҚШнинг Ўзбекистондаги элчихонаси. Лаборатория АҚШ мудофаа вазирлигининг Биотерроризм таҳдидларини камайтириш агентлиги кўмагида барпо этилган.\nАҚШнинг Ўзбекистондаги элчиси Памела Спратлен хоним лабораториянинг очилиш маросимида иштирок этган.\n«Ўтган йили тамал тоши қўйилган лойиҳа мамлакатларимиз ўзаро ҳамкорлик қилиши натижасида нималарга қодир бўлишини кўрсатади», - деган Спратлен.\n«Шу каби минтақавий диагностика лабораториялари касалликларни назорат қилишни мустаҳкамлашда муҳим ўрин тутади», - дея қўшимча қилган Америка элчиси.\nЭслатиб ўтамиз, 2011 йилда худди шундай иккита лаборатория Андижон ва Фарғона вилоятларида ҳам фойдаланишга топширилган эди. Уларга ўрнатилган замонавий тиббиёт ускуналари хавфли патоген микроорганизмларни эрта аниқлаш ва эпидемияларнинг олдини олишга имкон беради.\n02:01 / 01.07.2018\nХоразмда велопатруллар фаолияти йўлга қўйилди\n01:58 / 30.06.2018


Қозоғистон Президенти Хитойга илк расмий ташрифни амалга оширади - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\n11-12 сентябрь кунлари Қозоғистон Президенти Қосим-Жўмарт Тўқаев Хитойга илк расмий ташрифни амалга оширади. ХХРнинг мамлакатимиздаги элчиси Чжан Сяо фикрича, бу иккитарафлама муносабатларнинг кейинги ривожида муҳим аҳамиятга эга. Қозоғистон ва Хитой раҳбарияти ўзаро алоқаларнинг янги шаклларини белгилайди, шунингдек, яқин йиллардаги ҳамкорликнинг истиқболли йўналишларини аниқлайди. Томонлар халқаро аҳволни муҳокама қилади, юксак технологиялар соҳасида шериклик масаласига тўхталади, шу билан бирга, маданий-гуманитар тузилмаларга эътибор қаратади.\nЧЖАН СЯО, ХХРНИНГ ҚОЗОҒИСТОНДАГИ ЭЛЧИСИ:\n– Ташриф ХХрда таълимнинг 70 йиллиги арафасида бўлади. Ўйлайманки, айни шу вақт танлангани, келишилгани тасодиф эмас. Ташриф расмий қисм, норасмий характерга эга қатор бой тадбирлардан иборат бўлади, масалан, Хитой ишбилармон доиралари билан учрашув, Хитой ижтимоий фанлар Академиясида чиқиш каби. Қисқача айтганда, ташриф жуда муҳим ва манфаатли бўлади.\nХитойҚозоғистон ПрезидентиҚосим-Жўмарт ТўқаевЧжан Сяо


Бош сахифа > Вилоят ҳокимининг капитал қурилиш, коммуникациялар, коммунал хўжалик ва ободонлаштириш масалалари бўйича котибияти ходимларининг вазифалари\nВилоят ҳокимининг капитал қурилиш, коммуникациялар, коммунал хўжалик ва ободонлаштириш масалалари бўйича котибияти ходимларининг вазифалари\nАтабаев Максуд Туймуродович\nКотибият фаолиятига умумий раҳбарлик қилади, ваколатига кирувчи масалаларни ҳал қилиш бўйича ёъналишларни ва вазифаларни белгилайди.\nКотибиятга юклатилган вазифалар бўйича шахсан жавоб беради. Капитал қурилишда иктисодий ислоҳотларни чуқурлаштириш, қурилиш субъектлари ўртасида бозор муносабатларини жорий этиш, пудрат, лойиха ишлари ва қурилиш материаллари бозорини шакллантириш бўйичачора-тадбирларни амалга оширади. Тасарруфидаги идораларда ягона давлат инвестиция сиёсатини амалга ошириш юзасидан чора-тадбирларни тузади. Инвестиция дастурларига мувофиқ равишда қурилишлар манзилли рўйхатини шакллантириш, бюджет маблағлари ҳисобига барпо этилган объектларнинг ўз вақтида ишга туширилиши юзасидан назоратни амалга оширади.\nҚурилиш комплексида пудрат лойиха ишларига бўлган давлат буюртмасини тендер асосида жойлаштириш, шунингдек унинг бажарилиши юзасидан назоратни таъминлайди.\nҲудудда ер ва шаҳарсозлик давлат кадастрларини шакллантириш ва юритиш бўйича ташкилий-ҳуқуқий чора-тадбирларни амалга оширади.\nҚурилишларни бош режа асосида амалга оширилишини таъминлайди, шунингдек шаҳарлар, аҳоли пунктлари қурилишида меъёр ва қоидаларга риоя қилинишини назорат қилади.\nКоммунал хизмат кўрсатиш соҳасида ислоҳатларнинг чуқурлаштирилиши юзасидан назоратни амалга оширади, коммунал хизматлар рақобат бозорини шакллантирилишига имконият яратади. Муҳандислик таъминоти хизматлари доимий ишлаб туришини ташкил этади.\nТранспорт ва алоқа соҳасида давлат хизматларини кўрсатиш чора-тадбирларини амалга оширади, транспорт ва коммуникация комплексларида инфратузилмани шакллантиради, ижро этувчи ҳокимият тузилмаларига замонавий ахборот-коммуникация технологиялари тизимларини жорий этишга кўмак беради.\nЁъллар таъминотига, транспорт иншоатларини ривожлантириш ва аҳолини ичимлик суви ҳамда табий газ билан таъминлаш, шунингдек аҳоли пунктларини ободонлаштиришни таъминлаш бўйича дастурни бажаришга юналтирилган чора-тадбирларни амалга оширади.\nРесурсларни тежовчи технологиялар ва механизмлар жорий этилишини, ёқилғи-энергетика ресурсларни тежалишини таъминловчи дастурларни амалга ошириш бўйича чора-тадбирларни амалга оширади.\nҲоким соатига маълумотлар тайёрлайди.\nЎзбекистон Республикаси Президенти Фармонлари, Ҳукумат қарорлари ҳамда вилоят ҳокимининг мазкур тармоқ бўйича қабул қилган қарорлари ва топшириқларини бажарилиши ва назорати учун шахсан жавобгардир.\nҚуйидаги комиссиялар ишида иштирок этади:\n— Ёқилғи-энергетика ресурсларини тежаш вилоят комиссияси\n— Қора ва рангли металлар парчаларини, чиқиндиларини тайёрлаш ва топширишни назорат қилиш бўйича вилоят комиссияси\n— Вилоят архитектура-шаҳарсозлик кенгаши\n— Қурилиш соҳасида ислоҳотларни амалга ошириш мониторингини олиб бориш ва фаолиятни лицензиялаш вилоят комиссияси\n— Вилоят ҳокимлиги ҳузуридаги аҳоли пунктларини комплекс қуришни назорат қилиш комиссияси\n— Транспорт соҳасида лицензиялаш бўйича вилоят комиссияси\n— Йўлларда харакатланиш хавфсизлигини таъминлаш комиссияси\n— Ўта мухим ва тоифаланган объектлар мухофазасини назорат килиш комиссияси\n— Куз-киш даврида иктисодиёт тармокларини ишлашга тайёрлаш худудий комиссияси\n— Капитал қурилишда танлов савдоларини ташкил қилиш вилоят комиссияси\nҚуйидаги ташкилотлар фаолиятини мувофиқлаштиради:\n— Вилоят ҳокимлиги уй-жой ва коммунал соҳасида ислоҳатларни амалга ошириш департаменти;\n— Навоий кон металлургия комбинати давлат корхонаси\n— «Қизилқумцемент» очиқ акциядорлик жамияти\n— «НавоийАзот» очиқ акциядорлик жамияти\n— «Электркимёзаводи» акциядорлик жамияти қўшма корхонаси;\n— «Навоий иссиқлик электр станцияси» очиқ акциядорлик жамияти;\n— Вилоят Архитектура ва қурилиш бош бошқармаси;\n— Вилоят Табиатни муҳофаза қилиш қўмитаси;\n— «Навоий электр тармоқлари» очиқ акциядорлик жамияти;\n— вилоят ҳокимлиги «ЯБХ» инжиниринг компанияси;\n— «Навоиявтойўл» йўлларни таъмирлаш давлат пудрат ташкилоти;\n— «Навоийнефтьбаза» унитар корхонаси;\n— «Навоийтелеком» ва «Навоий почтаси» ҳиссадорлик жамиятлари;\n— Алоқа ва ахборотлаштириш агентлигининг ҳудудий бошқармаси;\n— «Ўздавенергоназорат» давлат инспекцияси вилоят бўлими;\n— «Ўздавнефтгазназорат» давлат инспекцияси вилоят бўлими;\n— «Саноатконтехназорат» давлат инспекцияси\n— Ўзбекистон Ҳаво йўллари авиакомпанияси вилоят филиали;\n— Вилоят Радио ва телеузатиш маркази;\n— Навоий минтақавий темир йўл узеллари;\n— «Ўзбекистон автомобил ва дарё транспорти» агентлиги вилоят бўлими;\n— «Навоийиккиламчиранглиметалл» масъулияти чекланган жамият;\n— «Навоийиккиламчиқораметалл» масъулияти чекланган жамияти;\n— Стандартлаштириш ва метрология бошқармаси;\n— Синов ва сертификатлаштириш маркази;\n— «Ғарбгазтаъминот» вилоят бошқармаси;\n— «Сувоқава» ишлаб чиқариш бошқармаси;\n— Қурилиш ва ёъл қурилиши ташкилотлари;\n— Лойиҳа идоралари;\n— Уй-жой мулкдорлари ширкатлари ва транспорт корхоналари.


6 январь куни учун об-ҳаво маълумоти\n11:58 / 05.01.2017\nРеспублика Гидрометеорология марказининг хабар беришича, 6 январь куни Тошкентда ҳаво ўзгариб туради, ёғингарчилик бўлмайди. Кечаси ва эрталаб туман тушиши мумкин. Шарқдан секундига 3-8 метр тезликда шамол эсади. Кечаси 0-2 даража совуқ, кундузи 5-7 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан секундига 7-12 метр тезликда шамол эсади. Кечаси 0-5 даража совуқ, кундузи 2-7 даража илиқ бўлади.\nРеспубликамизнинг тоғли ҳудудларида ҳаво ўзгариб туради, ёғингарчилик бўлмайди. Қор кўчиши хавфи бор. Баъзи жойларда туман тушиши мумкин. Шарқдан секундига 7-12 метр тезликда шамол эсади. Кечаси 8-10, кундузи 0-5 даража совуқ бўлади.\n15:49 / 23.05.2018


Тошкентда президент девони олдида “Камаз” юк машиналари ҳайдовчилари пикет ўтказди.\nҚирққа яқин ҳайдовчи ноқонуний мусодара қилинган автомашиналари қайтариб берилишини талаб қилди. Қозоғистонга ноқонуний тарзда ўтганлик айби билан ҳайдовчилар Сирдарё вилояти суди қарорига кўра жаримага тортилган ва машиналари мусодара қилинган эди.\nМаълум бўлишича, президент девони ходимлари пикетчилар вакилларини қабул қилган. Сўнг милиция ходимлари пикетчилар ва уларнинг оила аъзоларини махсус тайёрланган автобусларда шаҳар автовокзалигача кузатиб қўйган.\nШу йил давомида ҳаммаси бўлиб 56 ҳайдовчининг “Камаз” автомашинаси Сирдарё вилояти суди томонидан мусодара қилинган.


Kutubxona - Said Ahmad. Begona (hikoya) / Kiril\nSiz shu sahifadasiz: Said Ahmad. Begona (hikoya) / Kiril\nАсар номи Бегона (ҳикоя)\n«Хайри, мени кечир, кўр эдим. Энди кўзим очилди. Диссертатсия ёқлабсан, газетада эълонни ўқиганимда ҳаяжонимни босолмай, туни билан ухламай чиқдим. Институтга борай десам юзим чидамади... Тўрт минг сўм пул ва майда-чуйда қолдирдим, кам-кўстингга яратасан. Кечир мени, оёғингга бош қўйиб, ёлвориб колувчи, Ҳасан».\n— Хотинингиз сизни аллақачон унутибди, садақаларингизга муҳтож эмас экан, деб айтинг. Энди келса, Ғайратни унга кўрсатманг. Ўзингиз кечқурун бизникига марҳамат қилинг. Диссертатсия ёқлаганимга институтдан меҳмонлар келишмоқчи. Албатта келинг. Сизни куттириб қўйганим учун кечиринг.\nБугун, баҳор нафаси гуркираб турган кун, яна йўлимда пайдо бўлдинг. Пул билан, бир парча латта билан кўнглимни олмоқчи, кўрган кунларимни унуттирмоқчи бўлдинг...»\nМашина сигнали Хайрининг хаёлини бўлди. Кимдир унинг қўлидан ушлаб четга тортди. Ёнгинасида таққа тўхтаган машина кабинасида шофёр бош чайқади. Унинг кўзлари ташвишли эди. Хайри хижолатда ерга қаради...\n...Ҳасан деразаси кўчага қаратилган уй олдига келганда қадамини секинлатди. Қўлидаги гулдастани салмоқлаб кўрди-да, ботинмасдан эшик ёнбошидаги тугмага қўл узатди. Унинг қўли титрар, юраги тез-тез урар эди. Титроқ панжалар қўнғироқ тугмасини ожизгина босди.\n— Сенга озроқ пул юборган эдим, олгандирсан... Директор билан чиқишолмай совхоздан кетдим. Ҳозир ишим яхши, катта ҳовлини сотиб, пулини синглим билан баравар бўлиб олдим. Омонат кассада ҳам унча... мунча...\n«Ўзгармабди, юзига сал-пал ажинлар тушибди, холос, ҳали ҳам чиройли, ёқимли...» дея дилдан ўтказди Хайри. Унинг кўнглида йилт этиб чақнаган муҳаббат ҳислари бир нафас уни ўз оғушига олгандек бўлди. Бироқ Хайри ўзини жуда тез ўнглаб олди. Сўнган чўғни пуфлаб алангалатиш қийин эди.\n— Ўғлимиз учун, Хайри...\n— Энди пул кўпайиб қопти-да, а? Йигит бошимизни эгиб келган эдик...\n"http://www.kutubxona.com/wiki/index.php?title=Said_Ahmad._Begona_(hikoya)_/_Kiril&oldid=5493" dan olindi


Тут. Жинсий алоқада фойдаси » Tush tabiri, tushlar tabiri, тушлар таъбири\nТут. Жинсий алоқада фойдаси\nТут. Жинсий алоқада фойдаси: Оқ тут (балх тут) Ўзбекистоннинг қарийб барча гўшаларида ўсадиган серҳосйл дарахтлардан ҳисобланади. Тут мевасининг, шунингдеқ шарбатининг киши организмига фойдали тарафларини Ибн Сино алоҳида таъкидлайди. Қадимда табиблар тут билан оғиз ва томоқ яллиғланиши, оғиз бўшлиғидаги шишларни, ичбуруғни даволаганлар.\nХалқ табобатида тут ва унинг шираси иситмани туширувчи табиий манба сифатида тавсия этилади. Шунингдеқ ичак фаолиятини яхшиловчи, беозор сийдик ҳайдовчи дори сифатида ҳам қадрланади.\nТут меваси ва шарбатидан замонавий тиббиётда ҳам кенг фойдаланилади. Жумладан, тут меваси таркибида салмокуш миқдорда темир унсури бўлгани сабабли уни камқонлик (анемия)да, моддалар алмашинувини яхшилашда, енгил сурги сифатида, ҳароратни туширувчи, терлатувчи, пешоб ҳайдовчи ва, айниқса, қувватбахш дори ўрнида тавсия этилади. Шу боис ҳам бедармон, қувватсиз ҳомиладор ва эмизикли аёллар ҳам тут, тут шинниси ва қоқи-талқонларидан истеъмол қилишади.\nТут меваларининг бунчалик қувватбахшлигини унинг таркибида жо бўлган шифобахш моддалардан ҳам билиш мумкин. Жумладан, бу мева таркибида 18% гача қанд моддаси (глюкоза, фруктоза кўринишида), органик кислоталар, салмоқли миқдорда С\nдармондориси, ошловчи моддалар, маъданли унсурлар, бир қатор аминокислоталар, флавоноидлар, гликозидлар, микроэлементлар мавжуд.\n« Узум. жинсий майлни оширади\nХандон писта. Жинсий алоқада »


Таниқли журналист ва адиб Мақсуд Қориев 1926 йил Тошкентда туғилган. Уруш йилларида Юнусобод қишлоғи жамоа хўжаликларида оддий меҳнат билан шуғулланган. 1947 йилда эса Тошкент юридик институтини тугатиб, шу институт аспирантурасида ўқишни давом эттирган. Кейинчалик юридик фанлари номзоди деган илмий даражага эга бўлган.\nАдибнинг журналистик фаолияти 1949 йилдан бошланган. 1954—1963 йилларда «Тошкент ҳақиқати» газетасида аввал бош муҳаррир ўринбосари, сўнг бош муҳаррир бўлиб ишлайди. 1963 — 1984 йилларгача «Совет Ўзбекистони» (ҳозирги «Ўзбекистон овози») газетасига бошчилик қилди. 1984—1988 йилларда «Муштум» журналининг бош муҳаррири бўлиб ишлади. Кейинчалик «Меҳригиёҳ» газетасини ҳам бошқарди.\nМақсуд Қориев тарихий мавзуларда «Осиё гўзали», «Темур ҳақида ҳикоялар», «Юлдузларда эди хаёли», «Қайтар дунё», «Тожмаҳал» сингари қатор бадиалар ҳам яратган. Унинг «Эзгуликка интилиб» эссеси ҳам моҳир публицист эканидан далолат беради. У Ўзбекистонда хизмат кўрсатган маданият ходимидир. Мустақилликнинг етти йиллигида «Эл-юрт ҳурмати» ордени билан тақдирланган. У таваллудининг 80 йиллиги арафасида «Ғазнавийлар» номли янги тарихий романини чоп эттирди.


Тошкентда BMW иштирокидаги ЙТҲда 10та автомобил шикастланди\n13:09 07.11.2020 (Янгиланган 13:11 07.11.2020)\nВMW бошқарувни йўқотиб 8та автомобилга шикаст етказан. Улар орасида KIA Carnival, Spark, Matiz, Cobalt, Malibu ва яна 3та Captiva бор.\nТОШКЕНТ, 7 ноя - Sputnik. Кеча 6 ноябр куни соат 21:30 лар атрофида Тошкентнинг Юнусобод туманидаги Амир Темур кўчасида бир неча автомобил иштирокида ЙТҲ содир бўлди, деб хабар қилмоқда пойтахт ИИББ.\nМаълум бўлишича, 31 ёшли ҳайдовчи У.Р. бошқарувида бўлган Nexia-3 автомобили 18 ёшли Д.Х. бошқарувида бўлган BMW автомобили билан тўқнашган. Оқибатда BMW бошқарувни йўқотиб 8та автомобилга шикаст етказан. Улар орасида KIA Carnival, Spark, Matiz, Cobalt, Malibu ва яна 3та Captiva бор.\nЙТҲ оқибатида BMW ҳайдовчиси тан жароҳатлари оган ва тиббий ёрдам учун мурожаат қилган.\nДастлабки суриштирувларда маълум бўлишича, ЙТҲ сабабчиси Nexia-3 автомобили бўлган. У орқага қайтиб олиш вақти қарама-қарши томондан келаётган, ҳаракат устуворлигига эга бўлган BMW автомобилини ўтказиб юбормаган. ЙТҲ тафсилотлари ҳозирча ўрганилмоқда.


Янги лойиҳа ва маҳсулотлар намойиши » "Навоий вилоят мехнат Бош бошкармаси"\nНавоий вилоят мехнат Бош бошкармаси » Янгиликлар » Янги лойиҳа ва маҳсулотлар намойиши\nНавоийда йирик саноат корхоналари, кичик бизнес ва хусусий тадбиркорлик субъектлари иштирокида ҳудудий саноат ярмаркаси ва кооперация биржаси бўлиб ўтди. Унда Навоий ҳамда бошқа вилоятлардан қарийб 200 йирик ва кичик ишлаб чиқариш корхонаси, ҳудудий тадбиркорлар ўз маҳсулотлари билан иштирок этди.\nПрезидентимиз раҳнамолигида маҳаллий хомашё асосида тайёр маҳсулотлар, бутловчи буюмлар ишлаб чиқариш, йирик саноат корхоналари ва кичик бизнес субъектлари ўртасидаги алоқаларни мустаҳкамлашга алоҳида эътибор қаратилмоқда. Хусусан, маҳаллийлаштириш дастурининг самарали амалга оширилаётгани туфайли ишлаб чиқариш корхоналари ўртасидаги кооперация алоқалари ривожланиб, маҳсулот тури ва сифати ошмоқда, импорт ўрнини босувчи, экспортбоп маҳсулотлар ишлаб чиқариш кенгаймоқда.\nЯрмаркада вилоятда маҳаллийлаштириш дастури асосида ўзлаштирилаётган янги маҳсулот турлари, хусусан, маиший техника ва буюмлар, замонавий тиббиёт жиҳозлари, кимё ва кон саноати учун зарур буюмлар рақобатбардошлиги билан иштирокчилар эътиборини тортди.\n– Корхонамизда тоғ-кон ва кимё саноатида ишлатиладиган оловга чидамли қолиплар, лаборатория идишлари тайёрланади, – дейди Навоий шаҳридаги “Kimyo-Servis-Navoiy” масъулияти чекланган жамияти бошқаруви раиси Адиз Раҳматов. – Айни пайтда 13 ишчи меҳнат қилаётган корхонада ишлаб чиқарилаётган 5 турдаги ўтга чидамли ана шундай маҳсулотларга талаб тобора ортмоқда. Бугунги кунда асосий харидорларимиз Навоий ҳамда Олмалиқ кон-металлургия комбинатлари бўлиб, маҳсулотларга хорижий давлатлардан ҳам қизиқиш билдирилмоқда.\nЯрмарка доирасида қулай банк хизмати турлари, қишлоқ хўжалигидаги янгиликлар ҳамда маҳаллийлаштириш дастури асосида сифатли маҳсулотлар ишлаб чиқаришга оид лойиҳалар намойиш этилди.\nИшлаб чиқарувчилар ўртасида янги техника ва воситалар, технологияларни харид қилиш бўйича 30 миллиард сўмликдан ортиқ шартномалар имзоланди.


6 Буюк Британия 12 12 12 36\nКасалланганлар сони 199 614 913\nСоғайганлар сони 180 105 566\nВафот этганлар 4 249 396\nБарчаси Грилишнинг ўзига боғлиқ \n«ПСЖ» ҳимоячиси немис клублари нишонига тушган \nНатижалар | Жами овоз: 7390 та.\n«Зенит» Моуриньо кераксизга чиқарган футболчига даъвогар\nКиритилди: 09:15, 03.08.2021. Ўқилди: 764 марта. Фикрлар сони: 0 та.\n«Брайтон» ҳимоячиси билан шартномани узайтирди\nКиритилди: 08:43, 03.08.2021. Ўқилди: 212 марта. Фикрлар сони: 0 та.\n«Ювентус» футболчиси билан шартномани янгилади\n«Ювентус» ҳимоячиси ва сардори Жоржио Кьелинни клуб билан шартномасини яна икки йилга узайтирди.\nКиритилди: 08:39, 03.08.2021. Ўқилди: 318 марта. Фикрлар сони: 0 та.\nКиритилди: 18:31, 02.08.2021. Ўқилди: 6956 марта. Фикрлар сони: 0 та.\nКиритилди: 18:23, 02.08.2021. Ўқилди: 7932 марта. Фикрлар сони: 0 та.\n"Ливерпуль" етакчиси билан келиша олмади\nКиритилди: 15:33, 02.08.2021. Ўқилди: 2846 марта. Фикрлар сони: 0 та.\nПьянич тақдири яқин кунларда аниқ бўлади\nКиритилди: 15:14, 02.08.2021. Ўқилди: 1236 марта. Фикрлар сони: 0 та.\n"Барселона" ўз футболчиси билан шартномани узайтиради\nКиритилди: 14:05, 02.08.2021. Ўқилди: 1739 марта. Фикрлар сони: 0 та.\nФлоренци Моуринонинг режаларига киритилмаган\nКиритилди: 12:03, 02.08.2021. Ўқилди: 682 марта. Фикрлар сони: 0 та.\nБензема билан шартнома қачонгача узайтирилиши маълум!\nКиритилди: 11:47, 02.08.2021. Ўқилди: 635 марта. Фикрлар сони: 0 та.\nМеттью Хопп АПЛда ўйнашга қарши эмас\nКиритилди: 11:02, 02.08.2021. Ўқилди: 715 марта. Фикрлар сони: 0 та.\nТуркия гранди Коста учун курашга қўшилди\nКиритилди: 11:02, 02.08.2021. Ўқилди: 1179 марта. Фикрлар сони: 0 та.\n"Шеффилд" "МЮ" аъзосини ўз сафига қўшиб олмоқчи\nКиритилди: 08:56, 02.08.2021. Ўқилди: 944 марта. Фикрлар сони: 0 та.\nСтерлингнинг келажаги ҳамон ноаниқ\nКиритилди: 08:37, 02.08.2021. Ўқилди: 1039 марта. Фикрлар сони: 0 та.\nБензема янги шартнома орқали маошининг камайишига рози бўлди\n«Реал» яқин кунларда ҳужумчи Карим Бензема билан янги шартнома имзолайди.\nКиритилди: 22:53, 01.08.2021. Ўқилди: 1742 марта. Фикрлар сони: 0 та.\n«Барселона» Месси билан шартнома имзолашнинг сўнгги муддатини белгилаб олди\n«Барселона» ҳужумчи Лионель Месси билан янги шартномани «Ювентус»га қарши ўйингача расмийлаштириб олмоқчи.\nКиритилди: 14:50, 01.08.2021. Ўқилди: 5887 марта. Фикрлар сони: 0 та.\n«Интер» хавбекига янги шартнома таклиф қилди\nМиланнинг «Интер» клуби Марцело Брозовичга қулай молиявий шартларни ўз ичига олган янги шартнома таклиф қилади.\nКиритилди: 23:07, 31.07.2021. Ўқилди: 1124 марта. Фикрлар сони: 0 та.\nБоатенгнинг келажаги ҳамон ноаниқ\nКиритилди: 20:42, 31.07.2021. Ўқилди: 1096 марта. Фикрлар сони: 0 та.\nПогба қарорини ўзгартирди\nКиритилди: 14:14, 31.07.2021. Ўқилди: 4554 марта. Фикрлар сони: 0 та.\nКиритилди: 21:35, 30.07.2021. Ўқилди: 1233 марта. Фикрлар сони: 0 та.


Beeline абонентлардан энг кўп келиб тушган саволларнинг ТОП-5 рўйҳатини тузди » Скачать музыку бесплатно новинки музыки 2016-2017\nКомментариев: 0 Просмотров: 799 Дата: 4-06-2015, 16:25 2015 йил 4 июн, Тошкент. Энг йирик алоқа оператори Beeline абонентлардан энг кўп келиб тушган саволларнинг қисқа рўйҳатини тузди.Рўйҳатнинг биринчи поғонасида “Видеоқўнғироқ қандай тарификация қилинади?” Абонент жисмоний шахслар учун жорий қилинган тариф режасида бўлса, унга мос равишда оддий қўнғироқ учун балансдан ечиб олинадиган маблағ чиқиш видеоқўнғироғи учун ҳам бир ҳил ечиб олинади. Кириш видеоқўнғироқлар - бепул. Корпоратив мижозлар учун эса видеоқўнғироқнинг бир дақиқаси - 0,02$ ҚҚС дан ташқари. Бошқа тармоқлардан кириш видеоқўнғироқнинг бир дақиқаси корпоратив мижозлар учун $0,02 ташкил этади.Иккинчи ўринни қуйидаги савол эгаллади: “Роумингда бўла туриб хизматларни ёқиш ва ўчириш мумкинми?” Роумингда аввалдан тўлов тизими абонентлари SMS ёки USSD-сўровлар ёрдамида хизматларни бошқаришлари мумкин.Рўйҳатнинг учунчи ўринида эса қуйидаги савол: “SIM-карта йўқотилса, ёки блокировка ҳолатига тушиб қолса, рақамни сақлаб қолиш мумкинми?” Beeline савдо ва хизмат кўрсатиш офисларида телефон рақами ва тариф режасини сақлаб қолган ҳолда, янги SIM-карта олиш мумкин. Абонент офисга паспорти билан ташриф буюриши лозим.Тўтринчи савол: “Сирли рақамдан қўнғироқ қилинган бўлса, қандай қилиб ўша телефон рақамини билиш мимкин?” Бунинг учун “Шахсий кабинет” хизматидан фойдаланиш мумкин, ёки Beeline офисларидан бирига детализация олиш учун паспорт билан ташриф буюриш лозим. “АнтиАОН” хизмати ёқитирилган бошқа уяли алоқа компаниялари рақамидан амалга оширилган қўнғироқларни аниқлаб беришни компания кафолатламайди.Бешинчи ўринда эса қуйидаги савол: “Қўнғироқ чоғида гудок ўрнида жаранглаган мусиқага буюртма бера оламанми?” Бундай мусиқа Beeline абонентида гудок ўрнида ўрнатилган бўлса, уни * тугмасини босиб осон кўчириб олиш мумкин.Сўнгра телефонга 0645 рақамидан ушбу мусиқани гудок ўрнига ўрнатишни истайсизми деган савол SMS тарзида келади. “Ҳа” ёки “Йўқ” сўзи билан SMS жавоб юборишнинг ўзи кифоя.


Делегация 09.10.2019 13:19\nЎзбекистон Республикаси Президенти Шавкат Мирзиёев 7 октябрь куни Тожикистон Республикаси Олий Мажлиси Вакиллар палатаси раиси Шукуржон Зуҳуров бошчилигидаги делегацияни қабул қилди.\nДавлатимиз раҳбари меҳмонларни қутлар экан, ўзаро ишончга асосланган олий даражадаги мунтазам мулоқотлар икки томонлама ҳамкорликни мисли кўрилмаган юксак даражага кўтаришга хизмат қилганини катта мамнуният билан қайд этди.\nШу муносабат билан Тожикистон парламенти делегациясининг Ўзбекистонга ташрифи қардош мамлакатларимиз ўртасидаги дўстлик, яхши қўшничилик ва стратегик шериклик муносабатлари мустаҳкамланиб бораётганининг ёрқин далилидир.\nЮксак мартабали меҳмон, ўз навбатида, Президентимиз Шавкат Мирзиёевга самимий қабул учун миннатдорлик билдирди ҳамда Тожикистон Республикаси Президенти Эмомали Раҳмоннинг саломи ва эзгу тилакларини етказди.\nЎзаро товар айирбошлаш ҳажми ортмоқда, саноат, энергетика, транспорт, қишлоқ хўжалиги ва бошқа йўналишларда кооперация лойиҳалари амалга оширилмоқда.\nУчрашув сўнгида Шукуржон Зуҳуров Тожикистон парламенти қардош мамлакатларимиз ва халқларимиз манфаатлари йўлида дўстлик ва стратегик шерикликни янада мустаҳкамлашга ҳар томонлама кўмаклашишга тайёр эканини таъкидлади.


Москва муфтийси коронавирусга чалинди\n12:35 / 09.09.2020\nМуфтийнинг сўзларига кўра, у мусулмонлар масжидларда коронавирусдан ҳимоя қилиш чораларига эътиборсиз қарашаётганини кўрган. У мусулмонларни инфекция хавфини ёддан чиқармасликка чақирди.\nМосква муфтийси, Россия Мусулмонлар идораси раисининг ўринбосари Элдор Алоутдинов коронавирусга чалинди. Бу ҳақда у Instagram’даги видеомурожаатида хабар берди.\n«Афсуски, бир мунча вақтдан бери мен ҳам касал бўлиб ётибман, COVID менинг оиламга ҳам кириб келди. Бир неча кун жуда оғир ўтди ва ташхис ҳам дарҳол қўйилмади - баъзи аломатлар мавжуд эди, аммо барибир охиригача бу COVID эмас, балки оддий ЎРВИ ёки грипп деб ўйлашди. Аммо COVID тасдиқланди», - дея маълум қилди муфтий.\nУнинг қўшимча қилишича, кўп одамлар, шу жумладан мусулмонлар ҳам коронавирусдан ҳимоя қилиш чораларига риоя қилмаяпти. Муфтийнинг айтишича, буни масжидда бўлганида ва бинонинг орқа қаторларига борганида пайқаган. «Баъзилар масофа сақлашни ҳам унутиб қўйди - елкама-елка туришибди. Уларнинг барчаси тақводор, тўғри: одамлар қучоқ очиб кўришяпти, қўл бериб сўрашяпти», - дея қайд этди Алоутдинов.\nУнинг сўзларига кўра, мусулмонлар ўзларини доимо соғлом деб ўйлаб юришлари керак эмас, сабаби коронавирус «жуда осон ва жуда тез» юқади. Шунингдек, у COVID-19 нафақат юқтирган одам, балки унинг яқинлари, оиласи ва фарзандлари учун ҳам жуда оғриқли эканлигини таъкидлади.\nХитойда коронавирус билан боғлиқ вазият ривожланишининг 2 хил сценарийси моделлаштирилди


Камтарликнинг баланд чўққиси\nHome icon Бош саҳифа»Адабиётшунослик»Камтарликнинг баланд чўққиси\nБу - ўтган асрнинг 70-йилларидаги гап:\nИнститутда (ҳозир Низомий номидаги Тошкент Давлат педагогика университети) Абдулла Орипов, Омон Матжон ва Маъруф Жалил билан ижодий учрашув ўтказиладиган бўлди. Машварат ташуббускори, “Чашма” деб аталувчи ёш адабиётчи-ижодкорлар тўгараги раҳбари Пирмат Шермуҳамедов эди.\n- Абдуллажон билан Омонжонни ўзим опкеламан,- деди Пирмат ака.- Маъруф Жалилни “землаги”га топширамиз.\nМен Маъруф Жалилни кўрмаган, танимас эдим. Аммо, шеърларини суюб-суюб ўқиганлирим ва ўзим яхши кўрадиган шундай талантли шоир билан танишишга кучли иштиёқим борлиги айни ҳақиқат. Чиқмай-чиқмай, ўша йили шоирнинг бир йўла икки китоби – “Мен сизни севардим” ва “Раҳмат, одамлар” нашр этилган бўлиб, бу китоблар қўлма-қўл бўлиб кетган эди талабалар орасида. Қолаверса, кимсан, Пирмат Шермуҳамедовдай машҳур домла (Пирмат аканинг номи ўша кезлардаёқ нафақат Ўзбекистонда, балки , собиқ иттифоқ адибий доираларидан ҳам маълум ва машҳур эди) “земляги” деб турганидан кейин ғурурланиб кетдимми, сир бой бергим келмади.\nСўраб-суриштириб, сира қийналмай Маъруф Жалил хизмат қилаётган нашриётни топдим. Шоирнинг ўзини кўриш янаям осон бўлди: узун бинонинг иккинчи қаватида чин “землягим”, ёнимиздаги Кенагас қишлоғидан чиққан шоир Эркин Неъматов учраб қолди. Эркин аканинг укаси Исоқжон билан синфдош эдик, танирдим.\n- Излаётган шоирингиз ана,- деди Эркин ака нарироқда, тор айвонда папирос тутатиб турган одамни кўрсатиб.- Деворни суяб турибди, кўряпсизми?\nКўрдим, аниқроғи, зинапоялардан кўтарилган заҳоти кўзим тушган эди бу одамга, бироқ эътибор бермагандим. Нотанишлиги учунмас, аксинча, қандайдир, эътиборга арзимайдиган даражада одми кўринганидан... бўлса керак. Энди, серсолиб қарасам, елкаларини деворга тираб папирос тутатаётган ҳалиги киши ҳақиқатан ҳам суяниб эмас, деворни суяб тургандай кўринар экан.\nМаъруф Жалил деган шоир шу одамлигини билганимдан сўнг, кечадан буён кўнглимни безовта қилиб юрган ташвишлар тумандай тарқалди. “Қандай қабул қиларкин, “ бормайман”, деса, нима қиламан қабилидаги гумонлар ўрнини ёқимли бир ёруғлик эгаллаётгандек туюлди.\nЯхши кўрган одаминг билан учрашгунча уни хаёлан доимо қайсидир эртак қаҳрамонларига ўхшатасан, афсонавий паҳлавонлар сингари бошқача тасаввур қиласан. Айниқса ёшлик чоғингда сирли туюлади шоиру ҳофиз деганлари. Кўришгандан кейин эса...\nЧинимни айтаман: Эркин ака “деворни суяб турибди” деган киши тасаввуримдаги шоирнинг буткул акси, кечирасиз-у, шоирдан кўра кўпроқ ўзимиз каби стипендияга кунини оровлаб юрган студентга ўхшаб кетарди. Ориқлигиданми новчи кўринар, елкалари чиқиброқ тургани боис қадди эгикка мойил, бир сиқим белини қарийб икки марта ўраб турган қайишнинг учи эса ярим қаричча осилиб турарди. Ҳаракатларида қимтинишми, сиқилишми, ишқилиб зўр тортинчоқлик билинардики, индаллоси, олис қишлоқнинг шикаста бир муаллимига дуч келиб тургандек эдим. Бу ҳолат ҳафсаламни пир қилди эмас, аксинча, ўртамизда аллатовур илиқлик, яқинлик пайдо қилди. Ўзига бино қўйган, иззатталаб, шуҳратпешаларнинг турқи-таровати, юриш-туриши, қилиқлари одамни дарров ўзидан бездиради, ҳуркитади. Хаёлимдан ўтган: “Ўзимиздай кирчимолгина экан”, деган фикрдан ичимда кула-кула, баайни эски танишлар мисоли эмин-эркин ёнига бордим. Салом бердим. Ўзимни таништирдим. У елкасини девордан айириб, қаддини ростлади, озғин қўллари билан қўлимни авайлаб сиққан кўйи, қўйиб юбормай:\n- Сизни бир жойда кўргандайман-у...- деб хижолатли жилмайди. Шоирнинг шу лаҳзалардаги камтарин чеҳрасида тил билан айтиб бўлмайдиган хушийманчаклик аксланиб турар эдики, унга қараб туриб: “ ғирт ўзимиздан экансиз-ку!” деб, юборишимга оз қолди. Тортиниб-нетиб ўтирмай мақсадга ўтдим.\n- Ўҳ-ҳў! Давра жуда бошқача экан-ку!– деб юборди чинакамига ташвишланган оҳангда Маъруф ака.- Абдуллажонлар бўлса... Абдуллажонларнинг даврасида шеър айтиш қийин...\nИндамай турсам, Маъруф ака айниб қоладиган.\n- Студентлар сизнинг шеърларингизни яхши кўради, –дедим ҳадаҳа. -Кўпини ёд биламиз.\nМаъруф Жалил илкис қаради. “Ростданми?” деган сўроқ унсиз жаранглаб кетгандек туюлди қарашларида.\nМен бир дақиқа иккиланмай шоирнинг “Чинорлар” деган шеърини айтиб юбордим:\nКўз тегмасин деган каби\nТақиб яшил туморлар.\nТурар мағрур чинорлар.\nМаъруф Жалилнинг чеҳрасига болаларча беғубор ва мўмин табассум югурди. Бу юввошлик гапираётганида янаям тиниқроқ жилваланар экан.\n- Ярамас, ёмон шеърга ўхшамайди-я...\n- Бизни Ургутда чинорлар кўп, -дедим суҳбат узилиб қолмасин деган ташвишда этанам чиқиб.- Лекин Пайшанбадаям чинор борлигини билмасаканман.\n- Ургутданмисиз? Ургут - чинорнинг кони. Мингчинордаги чинор-мактабни кўриб қойил қолувдик. Мактаб ҳозирам борми?\n-Бор-бор... – деб Ургутимизнинг чинорларини ошириб-тошириб мақтадим , аниқроғи мақтандим.\nШу зайл бирпас гаплашиб турдик. Маъруф аканинг гапираётганда жимжимадор сўзлардан қочиб, жайдари иборалардан фойдаланиши, қўпол-қўрс сўзларни қўшмаслиги менга дарров ёқиб қолди. Кўнглида гидири йўқ бу одамнинг камтар ва тортинчоқлигига ҳавасим келди. Хусусан, суҳбатдошига бўлган ҳурмат-эътибори, ёш демай ҳар сўзингни диққат билан, бўлмай, охиригача сабр билан эшитиши ва жозибали табассуми одамда айрича муҳаббат пайдо қиларкан. Сувратидан унча-мунчага тасирланадиганга ўхшамаса-да, зеҳн солган киши, кўзлари ўткир, қулоқлари зийрак шоирнинг сийратида кучли ҳаяжон, сирли ғулувлар борлигини сезиши мукин эди. Хайрлашаётганимизда:\n- Албатта, бораман, - деб қатъий вада берди.\n... Ва, айтилган кун, белгиланган вақтда етиб келди.\nАна, уч шоир ўқитувчию талабалар билан лиқ тўла ҳашаматли саройга кириб келяпти. Олдинда Абдулла Орипов – қадди хиёл эгилган, хотиржам, жиддий; ўртада Омон Матжон – ғоз-ғоз юришлар билан теварак-атрофга баланд-баланд назарлар ташлаган, мағрур; орқада Маъруф Жалил – узун бўйини яширишга уринаётган каби елкалари қисилган, қадамларини судраб-судраб, аввалгиларга эргашиб-эргашиб... “Худо юқтирган” шоирлар эди учови ҳам. Бир тоғнинг балан-баланд чўққилари...\nҲозиргидек кўз олдимда турибди: кечани домламиз Пирмат Шермуҳамедов бошқариб борди.Абдулла Орипов “Ўзбекистон ватаним маним!” дея эмраниб, тўлиб-тошиб шеър ўқиганда худди бомба портлагандек сарой гулдурос қарсакларга кўмилиб кетди. Каттаю кичик жойидан турволиб қарсак чалар, “Ўқинг!”, “Яна ўқинг!” деган ҳайқириқлар акс-садо бериб жарангларди.\nАбдулла Орипов ҳаяжон ва ҳайрат оғушида ўткир нигоҳларини саройдагиларга тикиб яна ўқиди. Давр руҳига мос келмайдиган шеърлар яратиш ўша давраларда энди –энди бошланган, Абдулла Орипов шу тоифа ижодкорларнинг яловбардори, Абдулла Орипов деса, шеърият ихлосмандлари ўзларини томдан ташлайдиган кунлар эди. Мен ҳам шоирнинг “Митти юлдуз” китобини бошдан-охир ёд билардим. Абдулла Орипов шеърни ниҳоятда таъсирли ўқир эди: жуссаси ихчам эса-да, овози арслон наъраси каби шиддаткор эдики, уни минбардан тушириш анча қийин кечди – саройдагилар ҳали-бери қўйиб юборгилари келмасди.\nАбдулла акага бетўхтов қарсаклар чалинаётганда, Маъруф ака нега: “Абдуллажонларнинг даврасида шеър айтиш қийин”, деб иккиланганини тушундим. Тушунганим сайин ичимда бир безовталикми, қўрқувми ўсиб-каттариб бораверди. Қолаверса, саройдагилар шунчаки шеърият ишқибозлари эмас, жуда талабчан, адабиётни чуқур тушунадиган кишилар эди. Мен Маъруф аканинг шеърлари ҳамроҳлариникидан паст эмаслигини билардим, фақат шоир акамизнинг уялгандай ўтириши ташвишлантираётган эди.\nАбдулла акадан кейин минбарни эгаллаган Омон Матжон ҳам олқишларга кўмилди. Унинг шеър оҳангига мос равишда учаётган қуш каби қўлларини ҳаволатиб, ҳар сатр эмас, ҳар битта ҳарфга алоҳида-алоҳида урғулар бериб шеър айтишларида поэзиядан узоқ дилларни ҳам ўзига маҳлиё қилиб қўядиган ғойибона сеҳрли қудрат гупуриб турар эди. Нафис нафасли, қадди-қомати келишган бу ўктам шоирнинг ўзини тутишлари, мағрур туришларию, димоғдорлигигача ўзига ярашарди.\nНиҳоят, навбат Маъруф Жалилга етди. У бир –бир босиб минбарга киряптию, менинг юрагим гупуриб боряпти. Ана у: икки қўли билан минбарнинг икки “ёқаси”дан маҳкам ушлаган кўйи, худди бир нимани эсдан чиқарган одамдай каловланиб турибди. Саройда шивир-шивир, ғовур-ғувур бошланяпти. Шоир гоҳ пастда, гоҳ йўқорида ўтирганларга қараб-қараб, бир муддат шу зайл турди, кейин нимадир дегандек бўлди. Аммо нима деганини ҳеч ким эшитмади.\n-Маъруфжон, микрафонга, микрафонга гапиринг!- деб далда берди Пирмат ака.\nМаъруф ака бошини энкайтириб, узун бармоқлари билан микрафонга икки-уч марта чертди – унолғидан ўқ отилгандек товушлар учди. Ниҳоят, ҳаяжонини босиб, ўзини қўлга олди шекилли, қаддини ростлаб, бошини тик кўтариб, сўзларни чала-чулпа ютмай, дона-дона қилиб шеър ўқиб юборди:\nПаризодим, сени излаб тоғларга бордим,\nАйтолмадим юракдаги саволларимни.\nАммо, топиб юпансин, деб қўйиб юбордим –\nТоғ бургути каби ўжар хаёлларимни.\nБояги безовталик, шивир-шивирлар пасайди, тинди. Муҳташам саройни қамраб бораётган сув қуйгандек сокинлик ичида шоирнинг ўктам овозидан бошқа сас-садо эшитилмай қолди:\nЎзим жавоб беролсайдим,\nШамол каби югурмасдим, қўним билмасдан,\nШивирламас эдим ҳар бир дарахтга тегиб,\nҲатто тоғлар сўзлар эди сукут қилмасдан.\nХудо ҳаққи, яйраб кетдим: “Кўриб қўйинглар, аканг қарағайнинг “земляги”ни кўриб қўйинглар”, - дегандек ёнимдагиларга ғурурли қараб-қараб қўйганларим эсимда. Маъруф Жалил шеър айтаётганида, қайсидир домламизнинг: “Катта дарёлар сокин оқаётгандек кўринсада, тубида кўз илғамас шиддат гувиллаб ётган бўлади”, деганлари хаёлимдан кечгани ҳам эсимда. Зоҳиран бўш-баёвдек кўринган одамнинг ич-ичидан тошиб-қайнаб чиқаётган залворли сўзлар, баайни тонг саҳарда кўм-кўк далалар оша таралаётган най наволари сингари саройдагиларни номсиз сеҳрларга кўмиб борар, бундай гўзал ҳолат, айниқса, мен учун хушбахт ва ёқимли эди. Шоирнинг ҳаёт ҳақидаги фикрлари шу қадар майин, ҳазин ва бетакрор туйғуларга кўмилган эдики, бу ҳазинлик замирида баҳор чечаклари сингари қулф уриб очилаётган гўзал ва армонли орзулар яқин келажакда мувашшаҳ гулларга бурканган кўйи товлана-товлана эшитувчилар қалбига сингиб бораётгандек эди гўё. Бундай лаҳзаларда ҳар ким ўз бахтини ўйлайди, чексиз хаёлларга ботади. Шоирнинг дардлари шунчаки ҳаётдан нолиш, майдакашлик, тушкунликка тушиб оҳу фарёд уриш, маҳбубасини қарғишларга кўмиб ташлаш эмас, аксинча, ўта нозик ва таъсирчан кўнгилнинг меҳр тўла соғинчлари бўлгани учун ҳам унинг ҳар сўзидан аллақандай соҳир туйғулар ҳамма қатори менинг қалбимни ҳам нафис умидларга буркаб-чулғаб бораётганини аниқ ҳис этиб турардим. Унинг равон ва босиқ овозида, ифодали қилиб ўқишларида жуда чуқур, жуда қудратли ва теран тафаккур аксланиб турарди назаримда.\nЯна шуниси қалбимни ғурурга тўлдираётган эдики, унинг ҳозирги ҳолати аввалгиларидан тамомила бошқача – ҳайратланарли даражада дадил ва ўктам эди, Шуниси билан дунёдаги барча одамлардан гўзалроқ кўриниб бораётган эди кўзларимга. Қоп-қора сочлари силлиқ таралган, пешонаси кенг, ўйчан ва ғамлидай кўрингувчи нигоҳлари айни чоғда тиниқ ва нурли порлаб турар, майин табассуми ўзига ярашган, зеҳн солиб тикилсанг, ниҳоятда тортинчоқ бу сирли истара содда нигоҳлари билан ҳар кимни ўзига мафтун этадиган даражада иссиқ эди. Катта шоирлик ғурури, улкан юракнинг самимий тўлқинлари акс этарди унинг қиёфасида.\nШеър тугади. Бир жўшқинлик ловиллаб шоирнинг юзларига урилди, кўзлари ўткир-ўткир чақнаб кетди. Сарой эса қарсаклар, олқишларга кўмилиб кетган эди. ”Ўқинг!”, “Яна ўқинг!” деган талаблар эшитиларди ҳамма томондан. Маъруф ака томоғини узун қириб олиб яна ўқий бошлади:\nЎзбекистон! Менинг дунёда\nТашвишингсиз ўтган оним йўқ.\nТоки борсан сен Осиёда,\nСендан бошқа қаҳрамоним йўқ.\nКеча тугагади. Шеърсуярлар шоирларни ўраб-қуршаб олдилар, Маъруф акаям бир қанча йигит-қизларга дастхатлар ёзиб берди. Мен шоир акамнинг хурсандлигини кўриб, ўзимда йўқ севинган ҳолда ундан олислашгим келмасди.\nКетар олдида унинг хайрлашиш учун қандай мамнунлик билан қўл узатгани ҳамон эсимда турибди: қўллари ориқ аммо анчайин майин ҳамда иссиқ эди: “Менга ўхшаб тортинчоқ экансан, дадил бўлмасанг ҳаммага кулги бўласан”, демоқчидай қўларимни сиқиб турган ҳолда, анчагача қўймай ушлаб турди. Худди шундай бир ифодани мулойим кулимсираб турган кўзлари ҳам таъкидлаб тургандек туюлди. “Сиз ҳам дадилроқ бўлинг, ака”, дегиларим кепкетти.\nБуниси - анча кейинги гаплар:\nЁз куни эди. Болаларни етаклаб Кўкчага - қайнотамизникига бордик. Қайнотам, шоир Шамси Одил (Аллоҳ раҳматига олган бўлсин! Отам сингари меҳрибон, қалби дарё инсон эди) ҳам Каттақўрғон тарафлардан бўлгани туфайлими, Маъруф Жалил билан туғишганлар сингари қалин, қадрдон оға-ини эди. Бу дўстлик умрларининг охиригача узилмади. Улар тез-тез учрашиб туришар, эрталаб бошланган гурунг гоҳида кечгача давом этарди. Шеърлар ўқишар, бир-бирини тинглашар, баҳолашар эдилар. Суҳбатлари чоғида Мамарасул Бобоевнинг номи тез-тез тилга олиниши ёдимда қолган. Маъруф ака, бу хонадонда ўзни эркин ҳис қилса ҳам, одатига хилоф равишда ҳадеб гапирмас, кўпроқ эшитиб ўтирарди. Бу вақтга келиб мен Маъруф аканинг характерини, одатларини анча-мунча билиб қолган эдим. Маъруф акадаги камтарлик, менинг назаримда ҳам туғма эди. У Ёзувчилар уюшмасида кунда-кунаро ўтадиган мажлис-машваратларда ҳам камдан-кам баҳслашар, аммо тинглашга ўч, фақат фикр сўраб қолгудик бўлишгандагина ўз мулоҳазаларини шошилмай, лўнда-лўнда баён қиларди. Айрим кишиларга ўхшаб, керакдир-нокеракдир тортишмас, иккиланган мавзулар бўлса, аралашмасликни афзал кўрарди. Умуман, Маъруф Жалил ҳис-туйғуларини дастурхон қилмайдиган, изтиробларини ҳам, туғёнларини ҳам ичига ютишга ўрганган инсон эди. У гап-гаштакларда юришга қизиқмас, ўқир - ҳайратланарли даражада кўп китоб ўқир эди. Яна бир ҳавасли хислати – ҳеч қачон иғво қилмас, аксинча, ёқтирмайдиган кишиларига ҳам самимийлик билан ёндошарди. “Танқид билан одамзот тузалганида эди инсоният аллақачонлар жамики ярамасликлардан халос бўлган бўларди”, деб қўярди бағрикенглик билан. Ҳатто, энг бахтиёр дамларида ҳам ҳаволаниб кетмайган катта қалб эгаси эди у. Шундан бўлса керак албатта, соғинар, шоир акам билан тез-тез учрашиб туришга интилар эдим.\nБоши берк кўчага кираверишда кўрдикки, тор кўчадан лапанглаб қайнотамиз Шамси Одил чиқиб келяптилар:\n- Сизлар уйга кираберинглар, мен ғизиллаб бориб Маъруф акангизни айтиб келаман.\nМен таажжубландим: уй кийимда Тошкентнинг у чеккасига бориб келмоқчими?\n- Айтгандай, сизнинг хабарингиз йўқ, ўғлим. Маъруф акангизни шу ерга - орқа кўчага кўчириб опкелдик,- деб изоҳлади ҳайронлигимни сезган Шамси Одил.\n- Ундай бўлса, мен айтиб кела қолай,- дедим суюниб. Қувончимнинг яна бир сабаби бор эди. Менинг ўша замондаги ишхонам болалар газети - ҳозирги “Тонг юлдузи” бўлиб, газетда шоир ва ёзувчиларнинг болалиги ҳақида туркум мақолалар берилаётган эди. Маъруф Жалил ҳақида ёзиш менинг зиммамда бўлиб, шу кунларда уникига бормоқчи бўлиб юрган эдим.\nМаъруф аканинг манзилини қайта сўраб, дажжам жўнадим. Шоир акамнинг янги макони икки кўча орқада, бурчакдаги кичкина хонадон экан. Бир тавақали пастак дарвоза қия очиқ эди. Тақиллатиб-товуш бермай кириб боравердим.\nТиқилинч мевали дарахтлар соясига кўмилган ҳовличада водопровод жўмрагидан оқаётган сувнинг шилдирашидан бўлак сас-садо эшитилмас, жим-жит эди. Чапда - бир уй, бир даҳлиздан иборат иморат олдидаги айвонда елкаси билан деворни суяб (тавба, яна шундай: худди бир вақтлар Эркин Неъматов ифодалаганидек суяниб эмас, деворни суяб) ўтирганча берилиб китоб ўқиётган шоирга кўзим тушди.\nМаъруф ака кутилмаган меҳмонни кўрибоқ, ҳаялламай жойидан қўзғалди. Кўришдик. Ташрифим сабабини эшитиб, иссиқ кунда совқотиб, жунжиккан одамдек:\n- Ўтган куниям кунимиз Шамси аканикида ўтувди. Шўрва ичдик, оз-моздан отдик анави ярамасдан. Кеча бўлса, кичкина қизларидан бир тавоқ палов чиқариб юборибдилар. Бу кетишда буткул боқимандага айланиб қолмиз-ку, – деди хижолат билан.\nМен бир нималар деган бўлдим. “Бир пас уёқ-буёқдан гаплашиб ўтирамиз”, деган бўлсам керак.\n- Нима ўқияпсиз?- деб сўрадим ҳамон қўлида турган китобга ишора қилиб.\n- “Сўғдиёна”. Қурмағур, Ёвдат Илёсов катта ёзувчи-да. Лекин, нимагадир, эътибордан четда,- деди (худди ўзлари барчанинг диққат марказида тургандай...) китобни дераза токчасига қўяётиб. - Тарихий романлари, қиссалари зўр. Ҳайрон қоласан, билимдон, талантли. Шу, “Сўғдиёна”ни ўзбекчага ағдарсаммикан, деб юрибман. Лекин кучим етадими, йўқми...\nМаъруф аканинг Шандор Петефи, Леся Украинка, Евгений Евтушенко, Андрей Дементьев сингари шоирларнинг шеърларидан қилган таржималарига кўзим тушган. Бироқ унда насрий асарлар таржимасига иштиёқ борлигини билмасдим.\n- Қўлингиздан келади. Улуғларни таржама қилгансиз, –дедим. Афтидан, ўзимча унга далда бергим келган бўлса керак-да.\n- Таржима майда, қийин иш. Ундан кўра ёзган осон,- деди у. Кейин: - Ўзингиз нималар қиляпсиз? - деб сўради.\nМаъруф аканинг бугунги кайфияти ҳар доимгидан баланд, хушнуд ва енгил, ғайратга тўлиб тургандай кўринарди. Ўз таасссуротларини биров билан баҳам кўришни кўпам хушлайвермайдиган, ижоди, режалари у ёқда турсин, нима ёзаётганини ҳам то охирги нуқтасига етгунча ҳеч кимга айтмайдиган одам сира кутилмаганда:\n- “Қўшиқ иштиёқи” деган китобимни нашриёт редактори кўриб, қабул қилиб олди. Шу, энди табиатни эҳтиётлаш ҳақида публицистик мақолалар ёзсамми, деб турибман. Нида дейсиз? – деб сўради.- Қаранг, Орол денгизининг аҳволини кўринг. Қум, туз босиб кетяпти ҳаммаёқни. Бу кетишда кетаверса халқимизнинг келажаги, болаларимизнинг тақдири нима бўлади?\nШу маҳал кўча эшигидан ўттиз ёшлардаги қорақалпоқафт бир аёл кириб келди.\nУзун қизғимтир чит куйлакли бу аёлнинг бир қўлида тўрхалта, иккинчисида газетага ўралган алланима бор эди.\n- Чечангиз,- деб таништирган бўлди Маъруф ака.- Магазинга кетувди, нонга.\n“Янги” чечам билан саломлашдик. “Янги” дейишимнинг сабаби, Маъруф ака “эски”си билан анча илгари ажрашганини эшитгандим. “Шоирга хотини кўп азоб берган, охири чидолмай чопонни елкага ташлабдию, уйдан чиқибди-кетибди”, қабилидаги миш-мишлар қулоғимга чалинган. Ҳа, энди ҳаёт-да. Ҳаётда нималар бўлмайди. Ундан кейин бировнинг рўзғори. Билмай туриб ҳар хил валдираш гуноҳ. “Ишқилиб, бу чечамиз билан бахтли яшасинлар”, дедим ичимда.\nИлло, ўзидан ҳам кўра кўпроқ бошқаларни асрашни афзал билган, бошқалардаги ҳар бир ижобий фазилатларни ардоқлайдиган, баъзи бировлардек ҳеч қачон ўзини кўз-кўз қилмайдиган, аксинча, мақтовлардан қочиб юрадиган бундай инсон ҳам ҳамма қатори бахтиёр яшашга ҳақли, шундай эмасми?\nЧечамиз шошилинч дастурхон ёзишга ҳозирланаётган эди, Маъруф ака:\n- Хоним, овора бўманг, Шамси ака чақирибдилар. Келин аямиз каттақўрғонча зиғир ёғли полов дамлаётган эканлар,- деб шаштидан қайтарди.\n- Вой, янами? – деб юборди астойдил ҳайратланган оҳангда чечамиз. - Кечагина борувдик-ку! Мен уйда қола қолай. Одамга ноқулай.\n- Шамси акани ҳали яхши билмайсиз, хоним. Бормасак, ёмон хафа бўладилар. Бўла қолинг.\nҲаял ўтмай чечани олдимизга солиб, уйдан чиқдик. Муюлишда, шундай кўчанинг ўзида уч-тўртта болакай копток тепишаётган экан.\n- Болалик яхши-да,- деди уларга ҳавас билан қараб-қараб.- Ҳештимани ўйламайсан. Қорин билан ўйиндан бўлак ғаминг йўқ. Болалик яна шуниси билан гўзалки, сени ҳамма суяди, эркалайди - сен жуда бахтиёрсан.\nШоир акамнинг бу сўзлари сал бўлмаса унутилаёзган ҳалиги режамни эсга туширди. Аммо, ҳозир мақсадимни очиқ айтсам: “йўқ, бизнинг нимамизни ёзасиз, машҳур шоир-ёзувчилар кўп-ку”, дейиши аниқ. Шу боисдан тузуккина шаклланиб қолган журналистлик “маҳоратим”ни ишга солиб, олисроқдан кўнглига қўл узатдим:\n- Ўзингиз ҳам майдалигингизда шунақа бўлгансиз-ку.\n- Қаёқда. У замонда тўп нима қилсин. Бир тўғрам нон топишни айтинг. Қимматчилик, қаҳатчилик. Уруш, урушдан кейинги даврлар, оғир эди. Кунжара еб, қорни шишиб кўчада ўлиб қолганлар қанча. Бизнинг оиладаги аҳвол ҳам жуда аянчли эди. Онам ёшлигимда вафот этган. Отам қамалган. Синглим икковимиз момомизнинг қўлида қолганмиз. Мол боқамиз, ўтин терамиз. Баҳор келаверса, момом суюниб: “Эрта-индин тут пишади, энди марра бизники, уёғига ўлмаймиз... Тангрим раҳмдил”, - дерди. - Ҳақиқатдан ҳам баҳор келса, кунимиз туғарди. – дея давом этди енгил нафас олиб.- Момақалдироқ гумбирлар, чақмоқ чақар, биз бўлсак ёмғир тиниши билан дарёга яқин чакалакзорларга чопар, бутазорлардан, ариқ бўйларидан қўзиқорин териб келардик, Момомиз қовурган қўзиқорин худди жигар кабоб сингари мазали бўларди. Яна кўкатала деган таом ҳам бўларди. Раҳматлик момомиз бу овқатни сут боғлаган бошоқларни териб, қайнатиб пиширарди.\nШу тахлит суҳбатлашиб кетдик.\nМаъруф ака танишганимиздан буён биринчи марта кўнглини сал очиб, болалиги, ёшлиги ўтган қишлоғи, ота-онаси ҳақида гапирди.\n- Қишлоғимиз атрофи тоғ билан ўралган. Деразани шундай очсанг, шимол томондан Оқтов, жануб томондан Қоратов кўриниб туради. Оқтов томондан Оқдарё, Қоратов томонда Қорадарё оқади. Икки дарё аслида мустақил дарё эмас, Зарафшон дарёсининг Самарқанд яқинида иккига бўлиниб оқувчи ирмоқлари. Бу ирмоқлар Хатирчида бирлашади. Шу икки дарё оралиғида оролга ўхшаш макон бўлиб, бу жой Миёнкол деб аталади. Мен туғилиб ўсган Пайшанба қишлоғи шу оролчада.\n- Миёнкол тўғрисида ўқиганман, - дедим суҳбатга аралашгим келиб, - Ёқут Ҳамавийнинг “Мўъжам ал-булдон” китобида Дабусия қалъаси, Рағин, Искарон Арбинжон каби бир неча қишлоқ ва шаҳарлар жойлашган сарҳад Миёнкол деб аталади, дейилган. Яна бир тарихий китобда, адашмасам, “Тарихи Хумоюн” асарида бўлса керак, Миёнкол ҳудуди шимолдан Нурота, жанубий тарафдан Қарнаб тоғларига бориб туташади. Маъмурий маркази Кармана, дейилган.\n- 8-9-асрларда Миёнкол катта вилоят бўли, таркибида саккизта ҳокимлик бўлган, - деди “билағон”лигимдан суюниб, - Кармана, Зиёвуддин, Хатирчи, Боғчаикалон, Нурота, Гужумсарой, Комимиғ, Янгиқўрғон... Миёнкол атамасининг ўзбекча маъноси ҳам икки сув оралиғи. Икки дарё орасидаги қишлоғимизда ҳар пайшанба куни катта бозор бўларди, олис-олислардан карвонлар келарди. Қишлоғимизда ўндан зиёд мачитдан ташқари, битта мадраса ҳам бор эди. Болалар шу ерда ўқиган, қобилиятлилари кейин-кейин Бухоро мадрасаларига борган. Мен бўлсам,- Маъруф ака шу ерда кулиб юборди.- Биласизми, мен 10 ёшимда мактабга борганман. Лекин қизиғи бу эмас. 15-16 ёшли акалар билан бир синфда ўқиганман. Синфимизда уруш туфайли ўқишдан қолиб кетган 20 ёшли қизлар ҳам бор эди. Шу синфдош-қизларнинг кўплари 2-синфда эрга тегиб кетди.\nГап орасида отаси Эргаш Жалилов саводхон, ўқимишли одам бўлганини ҳам эслади.\n- Отам эскича ўқиш, ёзишни яхши биларди. Тошкентда иккита ўқишни битирганларини айтардилар. Қамоқдан қутилиб келганларидан кейин жамоат хўжалигида ҳосилот бўлиб ишлаганлари ёдимда. Қотмадан келган, узун бўйли, жадидча мўйловли киши эдилар. Уйимизда Алишер Навоийнинг кўкиш рангли қалин муқовали девони бор эди. “Кунтуғмиш”, “Орзигул”, “Авазхон”, “Равшанхон”, “Ўзбек халқ эртаклари” китобларини отам ўқиб юрардилар. Менинг биринчи ўқиган китобим Навоийнинг ўша девони, достон ва эртаклар эди. Отам негадир замонавий шоирлар китобларини хуш кўрмас, ”маза-матраси йўқ”, дердилар.\n- Шеър ёзишниям Навоий бобомиздан ўрганган экансиз-да.\n- Бошқа жиддий сабаб ҳам бор... – деб бир нафас индамай кетди. - Энамнинг қиёфасини эслолмайман, боя айтганимдай, жуда кичкиналигимда дунёдан ўтган. Қаҳатчилик авжига чиққан пайтларда синглим Роҳила икковимизга момомиз ҳам эна, ҳам ота бўлган. Синглимни жуда яхши кўрардим. Уям ҳаддан ортиқ меҳрибон эди. Битта олмами, туршакми топса ярмини менга асраб қўярди. Синглим озғин, нимжон эди. Очарчилик унинг силласини қуритганди. Еттинчи синфда ўқиб юрганимда синглим вафот этди. Уни қабрга қўйиб келгандан кейин хаёлимда бир гап айланаверди. Уйга кириб, сандалга ўтириб ёза бошладим:\nСен ҳам мени ташлаб кетдингми...\nКетдингми дунёдан бошингни олиб,\nЙўқчилик кулфатин ичингга солиб,\nСен ҳам мени ташлаб кетдингми!\nЁзарканман, томоғимга алам тиқилиб, кўзларимдан дув-дув ёш оқарди. Ёзганларимни момомга ўқиб бергандим, уям ув тортиб йиғлаб юборди. Момом ҳамма қўни-қўшниларга шеърни айтиб чиқибди. Шундан бошлаб гузаримизда “шоир” бўлиб қолдим. Ўша шеър сақланиб қолмаган. Афсус. Фақат бир тўртлиги юрагимда.\nШу воқеадан бир йил ўтиб, 8-синфдалигимда “Орзу” деган шеърим илк марта туман газетида босилиб чиқди. Лекин, мен учун биринчи ёзган шеърим синглим ҳақидагиси ҳисобланади. Шеър нима учун ёзилиши, дарди йўқ одамдан шоир ёки ёзувчи чиқмаслигини ўшанда ғира-шира англаганман.\nСуҳбат асносида ёзилажак мақолам учун ғоят зарур бўлган қуйидаги маълумотларни ҳам билиб олдим:\nМаъруф Жалил 1936 йили Каттақўрғон туманидаги Пайшанба қишлоғида туғилди. У вақтларда туғриқхоналар бўлмагани, ҳар ким ўз уйида туғилгани туфайли орадан ўн йил ўтганидан сўнг туғилганлиги ҳақидаги гувоҳнома қўлига тегди. Шеър ёзишни 7 – 8-санфда ўқиётган пайтида бошлади. Аммо, унгача хабар ва мақолалар ҳам ёзди. У мухбирликка қандай қизиқиб қолганини мана бундай эслади: “4-синфда ўқирдик. Синфимизда Усмон деган бир лўли бола бор эди.Бир куни унга жилдига қизил байроқ расми солинган хат келди. Ҳамма болалар қизиқиб томоша қилишди. Мен ҳам ўқидим. Хат машинкада ёзилган бўлиб, газетадан келганди. Шеърми, мақолами ёзиб юборган экан. Шунга жавоб. Хатнинг бир чеккасида “Ёш мухбирга эсдалик” бўлиб, унда қандай ёзиш, нималарга эътибор бериш ҳақида маслаҳат ва йўл-йўриқлар берилганди. Усмонга ҳавасим келиб, мен ҳам газеталарга хабарлар, мақолалар ёзиб юборадиган бўлдим”.\nЎша йилларда бошланган адабиётга қизиқиш ва ҳавас сабаб, албатта, 1958 йили Тошкентга келди. Бирлашган нашриёт босмахонасида оддий ҳарф терувчи бўлиб иш бошлади ва шу йилнинг ўзида Тошкент Давлат университетининг филология факультети сиртқи бўлимига ўқишга кирди. Унгача, аскарликда бўлди, илм излаб Московгача пою пиёда борди, Норак ГЭСида ишчи, бетончи бўлди. Босмахона “бўёқларини ҳидлаб обдан тўйгач”, ҳозирги “Ўзбекистон овози” газетасида корректор, адабий ходим, кейинроқ “Муштум”, “Шарқ юлдузи” журнали таҳририятларида муҳаррир бўлиб ишлади. Ҳозир (ўша пайтда) Ғафур Ғулом номидаги адабиёт ва санъат нашриётида муҳаррир.\n- Шеърлар машқ қилишни эрта бошлаган бўлсам ҳам китобларим жуда кеч чиқди, - деб афсус билан давом этди Маъруф ака. – Биринчи китобим 36 ёшимда чоп қилинди. Бунга айбдор ўзим: дангасалигим, ярамас инжиқлигим ...- деб жуда синиқ, жуда мунгли жилмайди.\nМен унга қараб: “Бундай деманг. Гап китобнинг эрта ёки кеч чиққанида эмас. Садриддин Айний сиздан ҳам кейин бошлаган. Сизнинг қишлоқирок, дангал, худди Оқтов этакларидан шарқираб тушаётган ирмоқлар эпкини сингари тиниқ, оромбахш туйғуларга йўғрилган шеърларингизни севамиз!”, дегим келди. Аммо, шоир акамнинг ҳозирги ҳолатида бундай “ғамхўрлик” ноўриндек туюлди.\nМаъруф ака манзилга етгунча бошқа гапирмади.\nҚайнотамизниг торгина ҳовлиси боши берк кўчанинг охирида. Салқин, осуда. Гиламнинг ўрнидай гулзор атрофида мусичалар кукулаб юрибди. Биз кириб богргач улар патирлаб кўкка парвоз этди. Ҳовли тўрида шиғил мевага кирган ўрик. Ҳаммаёққа бошдан оёқ кўллатиб сув сепилган. Ўнг бурчакдаги олча тагига ўрнатилган сўрига ўтирдик. Хонтахта устидаги олма-анорлар товланиб кўзни қамаштиради. Аямиз кўк чой олиб келди. Лекин гап билан бўлиб чой совуб қолди. Гап адабиётдан бошанди. Кейин икки оғайни шарқ шоирлари, ўтмишдаги ва ҳозирга олимлар, файласуфлар ҳақида гурунглашдилар. Мезбон бошлаган сўзни меҳмон давом этирар, меҳмон бошлаган сўзни мезбон илиб кетарди. Оға-инилар шу тарзда юрак чигилини ёздилар. Паловни димоқни қитиқловчи иси анвойи гулларнинг бўйига қўшилиб кетди. Дилкаш суҳбат қизиб борар, мен муллаваччалардек чурқ этмай тинглаб ўтирар ва Маъруф Жалил нафақат дилбар шоир, балки ўта билимдон одам бўлганидан ҳайратланиб унга бўлган ҳурматим янаям ортиб борар эди.\nКейин – яна кўп-кўп баҳорлар келиб кетганидан кейин, замона зайлини кўринг, Маъруф Жалил билан бир даргоҳда, Ўзбекистон Миллий телерадиокомпаниясида ишлаб қолдик. Турли муносабатлар билан оз-оз эса-да, кўришиб, суҳбатлашиб турдик. Маъруф ака Шойим Бўтаев, Берди Раҳмат сингари ижодкорлар билан бирга - радиочи. Турли мавзуларда адабий эшиттиришлар, радиокопозициялар тайёрлайди. “Ўзбектелефильм”да ишлайдиган ёзувчи ва кинодраматург Мирзапўлат Тошпўлатов ҳам “радиочилар” билан учрашгани, суҳбатлар қилгани ҳақида тез-тез гапирар, таниқли тележурналист ва адабиётшунос олим Ўрол Ўтаев эса Маъруф аканикига боргани, унинг ҳаёти ёлғизликда ўтаётгани ( шоир акамиз “янги чеча”миз билан ҳам узоқ бирга яшамади) ҳақида айтар ва бу ҳокисор одамга нима қилиб бўлса ҳамки кўпроқ ёрдам бериш зарур, деб куюнарди.\nМаъруф Жалил билан бўлган сўнгги суҳбат ҳам ( минг афсус, у пайтда буни билмаган эканман) раҳматлик Ўрол Ўтаевнинг ҳаракати билан бўлган...\n-Шоирнинг аҳволи яхшимас, - деди Ўрол ака. – Тунов кун бирпас кўча айланайлик, десам, юришим қийин, деди. Бориб бир кўрайлик.\nБордик. Кўрдик. Кўнглим аллатовур бўлиб кетди.\nТаг-туби билан қимтиниб-қисиниб яшашовчи шоир янам озган, янаям чўккан, янаям ғариб бир ҳолатда дераза остидаги эски караватда осмонга қараб ётарди. Ҳаёти осойишта кечмаган бу хударов инсон умрининг охирги кунларини ҳам ёлғизликда ўтказаётганидан эзилдик.\nСўнгги йилларда Маъруф аканинг касалманд бўлиб қолгани, ишхонанинг ишлариниям уйда бажариши, ҳамроҳи, ҳамсуҳбати китоб, овунчоғи қоғоз – қалам ва ёзув-чизув эканини ҳамма биларди. Дўслари, шогирдлари ҳол-аҳвол сўраб турардилар. Аввалроқ кўрганимизда тузук эди. Иссиққа ҳам, совуққа ҳам чидамли одам дардманлигини сездирмасликка, ҳамиша сабр қилиш, кутиш ва ичга ютишга, қийинчиликларни сиртига чиқармай яшашашга интиларди. У ўзигагина мансуб бўлган ички интизомда кун ўтказарди – талаб қилиш, текинхўрлик, бақир-чақир, хиёнатлардан узоқ эди. Камтарликни сақлашдаги саботи шу қадар баланд эдики, баъзиларга бу ўз қадрини билмаслик – паст уриш бўлиб кўринарди, ҳатто.\nОғир бетоб бўлган пайтларида ҳам бировга сир бермаган одамнинг бугунги аҳволини кўрган киши ўйланмаслиги мумкин эмасди. Тилимга гап келмайди. Яхшиямки, Ўрол ака бор, қаерда нима дейишни, одамнинг кўнглига қандай тасалли беришни билади.\n- Кўрган қизлар “Воҳ!” дейди-ю, ётишини кўринглар бу кишимни! – деб ҳазил-ҳузул билан беморни овутмоқчи, тушкун ўйлардан чалғитмоқчи бўлди. Аммо, Ўтаевнинг овозида ҳам ҳар доимги гулдураш йўқ эди. – Шу оқшом “Мен сув ичган дарёлар”ни яна бир марта ўқидим, - давом этди Ўтаев. – Оҳ-оҳ... Бундай халқона шеърлар мактаб дарсликларига киритилиши керак. Ёшларимиз ўқисин, завқлансин, она-юртимиз гўзалликларини дилдан ҳис этсин.\nЎйнаб-ўйнаб хаёлларим қайтиб келади,\nБаъзан қуруқ, гоҳ янги гап айтиб келади...\n- Бундай жозибали мисраларни фақат Маъруф Жалил айтиши мумкин.\nТўғрими?- деб менга юзланди.\nМен Ўрол аканинг кечинмаларини англаб турардим. У қандай бўлмасин шоир руҳини тетиклаштиргиси келар, лекин буни уддалаёлмаётганидан баттар хижил бўлаётган эди. Маъруф ака, умрида бировнинг дилини оғритмаган, қалби тоза Маъруф ака эса, бесасгина бизга қараб ётарди. Юзи ва лабларидаги сезилар-сезилмас табассуми орқали ҳаммасини тушуниб-билиб турганини, ҳузурланаётганини айтиб тургандек эди. Мен шу дақиқаларда, айрим хушомадсеварларга ўхшаб унча-мунча мақтовга эшканнап, чўлжанглаб кетавермайдиган, Иброҳим Ғафуровдай танқидчи: “Маъруф Жалилнинг шеърлари иссиқ қорга ўхшайди”, деб ижодига юксак баҳо берганида ҳам мақтовни тортинчоқлик билан қабул қилган, ҳатто, бундан ҳийла қийналган шоир акамни қанчалар яхши кўришимни янаям теранроқ ҳис этиб турардим. Яна шуниям фаҳмлаб турардимки, ҳаммавақт, ҳар қандай шароитда, ҳар қандай даврада ўзгармайдиган бу одамга кексалик ва хасталик аста- секинлик билан ўз кучини кўрсатаётганди: унинг силласи қуриган, ҳаракатлари суст, пешонасидаги чуқур ажинлар қуюқлашиб, сийрак сочлари оқарган, фақат юзларида улуғсифат бир вазмин хотиржамлик аксланиб турарди. Ҳеч қачон ўткинчи ҳою ҳавас, бойлик-давлат кетидан қувмаган, қувлик-айёрликни билмаган, қийналса ҳам бировга ёлвориб-ялинмаган бу одамнинг ичида кўринмас қудратли бир куч яшириниб ётгандай туюларди. Нағзи майиб, бефаросат кимсалар баъзан ундаги камтарликни ношудликка йўйиб камситган, орқаворатдан пачуриб, чандиганда ҳам “ярамас” деган беозор лутфдан ҳатламаган бу инсоннинг шундай содда-баёв ётишида ҳам ўзига ярашгулик бир сиполик, бир савлат бор эди.\nУнга қараб ўтириб қайсидир шоирнинг: “Шоирлик истеъдоди шоирнинг ўз шахсиятига алоқаси бўлмаган мустақил бир ҳолат эмас, балки унинг ички руҳий қиёфаси билан узвий равишда боғлиқдир”, дегани хаёлимдан ўтди. Шеърларидаги ёрқинлик ҳам, одамларга меҳрибонлик ҳам, ўйчанлик ва оғирлик, собирлик ва оқиллик ҳам аслида шоирнинг табиатида бор. Унинг одамларга ҳамиша яхшиликлар исташи махсус ўйлаб қилинган иш эмас, бу унинг учун яшаш тарзи, ҳаёти, ҳаётнинг айнан ўзи эди. Унинг шеърлари ҳам ана шу софликдан, ватанга, халққа ҳадсиз садоқат ҳиссидан туғилган дурдоналар эди.\nМаъруф ака фақирона кун кечирар, адабиётга ҳам катта-катта даъволар қилмай, бетаъма хизмат қиларди. Ёзганда ҳам кучаниб-чиранмай, худди уч оёқли мольбертига оппоқ қоғозни қўйволиб ям-яшил боғлар тасвирини чизаётган мусаввир сингари эмин-эркин ёзарди. Қиёс излаб қийналиб- зўриқмас, сўзлар, тасвирлар, нодир ифодалар табиий равишда, ўз-ўзидан қуйилиб келаверарди:\nЭтаги пахтазор, орти боботоғ,\nЁнида Зарафшон оқар эркалаб.\nМиёнкол қўйнида оддий бир қишлоқ\nҚуёш уйғотади ҳар кун эрталаб.\nБўёқлар сатрлардан сатрларга ўтган сайин қуюқлашиб, тиниқлашар, шоир руҳий ҳолатларни кавлаб-кавлаштириб, соғинчли қатламларни топарди. Анвойи гулларнинг муаттар ҳиди-ю, бахмал майсаларнинг сирли қўшиқларини тинглаш, роҳатланиш мумкин эди уларни ўқиган одам. Бир гиря тўлғаниб ётгандай бўларди шеърларининг ҳар сатрида:\nБоғ, дала, қирларга гул-лола сочиб,\nБаҳор одатига қилганда амал,\nШу ерни кўргандим кўзимни очиб,\nШу ер олам эди менга мукаммал.\nУмуман, Маъруф Жалилнинг Ватан шаънини улуғловчи шеърлари бағоят таъсирчан ва сержило:\nШайдо юрагимни мен қуёш қилиб,\nЎлкам осмонига қўёлсам илиб.\nЮрагимда Ватанимнинг севгиси бор,\nЙўқотмасман бу тенги йўқ бисотимни.\nШеърма-шеър бораман қалбимни очиб\nСенга – Ўзбекистон – яшнаган макон.\nШоир Ватан деганда энг аввало она қишлоғи Пайшанбани тушунади ва шу қишлоқнинг тупроқли кўчаларида чангга кўмилиб қолиб кетган болалигини қўмсаб яшайди. Аскарликда, денгиз қирғоқларида, ўрмонлар орасида юрганида ҳам она қишлоғи, чанг-тупроқли кўчалар ҳидини соғинади\nВатан - бу ҳамиша роҳат фароғатда ялло қилиб юрадиган ғаройиб бир маскан эмас, балки ота боболар ҳоки туроби ётган муқаддас ва табаррук қадамжо эканини уқтиради.\nУ шеърларида ҳаёт драмалари, фожеаларини шундай адолатли тарзда ифодалайдики, оқибатда бундай шеърлар ҳақиқат ва адолат жарчиси бўлиб туюлади, бедорлик ва уйғоқликка ундайди. Сатрларда эҳтиросларнинг гувлаб, тўлиб-тошиб келаётган шиддатли тўлқини лаҳзада беихтиёр сизни ҳам ўз оқимига тортиб қўшиб кетади. Адолатсизликка, очкўзликка, маҳдудликка қарши бир исён қўзғайди ичингизда.Она юртга бўлган меҳрингизни оширади. Қисқаси, ватанпарварлик, жонфидолик, мардонаворлик Маъруф Жалилнинг ижодий, ахлоқий, инсоний программасидир, дейилса адолатли бўлади..\nМусаввир кўзларининг ўткирлиги ила тасвирланган “Қишлоғим” дейилмиш йўқоридаги шеърни ўқиган ўқирман ҳам беғубор болалигини, бетакрор хотираларнинг рангин лаҳзаларини бошдан кечириш мумкин. Уни ўқиганда жаҳон олдида “олма бетидаги хол”дай қишлоқ манзаралари кино лавҳалари сингари кўз олдингдан тизилиб ўтаверади. Яна бир шеърида эса қишга ўхшамаган қишни ёдга солади:\nШу ҳам қиш бўлдими? Қиш бўлса агар,\nНамойиш қилмасми касби корини?\nБеҳавас кўринар нега бу қадар,\nЁки йўқотдими харидорини?\nБундай мисралар шунчаки ҳавас учун эмас, илҳом жунбушга келган, ёзмасликнинг иложи бўлмай қолган дамлардагина дунёга келади. Бир қараган кишига тушкун, сархуш қиёфада кўрингувчи Маъруф Жалил ҳам “ёзмасликнинг иложи бўлмагандагина ёзадиган”лар тоифасидан эди. У ҳамиша, ҳамма ерда - юрса ҳам, турса ҳам ишлаётган – шеър ёзаётган бўларди. Майда-чуйда, арзимасдай туюлган нарсалардан ҳам ибратли фикрлар топиб, салмоқли хулосалар чиқара оларди. Қанчалар илҳом билан ёзмасин, ўзига ўта талабчан бўлганидан сўзлар устида ишлашдан эринмас, чучмаллик, ўртачаликдан қочарди, қайта ишлаш, таҳрир қилиш ва кўчиришдан чарчамасди. Шулар сабаб, Маъруф акани кўп ва тез ёзадиганлар қаторига қўшиб бўлмасди.\nҲамма билан бирдай муносабатда, бир хил муомалада бўла оладиган сабрли, эътиборли ва ўта камтарин кишилар ижодкорлар орасида унча кўп эмас. Раҳматлик Миркарим Осимга ўхшаб кетар эди шундай фазилатлари билан Маъруф ака. Бир-биридан ҳокисор ва меҳнаткаш бу икки ижодкор том маънода камтарликнинг энг баланд чўққилари эдилар. Маъруф Жалил ҳам Миркарим Осим каби кам гап эса-да, кўнглига маъқул одам билан тез тил топишар, бир пасда суҳбатдошининг эътиборини қозонар, у билан гурунглашган ҳар қандай одам роҳат қиларди. У суҳбатдошини ҳурмат қилиш баробарида, фикрларини ҳам ўта нозик сезги билан англаб оларди.\nЯна бир ўзига хос фазилати бор эди Маъру аканинг: хушомадхўр ва фойдахўрларга дуч келганда ҳам жаҳлини тия билар, бировни ёмонламас, беозорлик билан “ярамас” деб қўярди, халос. “Худойим шу бандасига инсоф берсин”, дегани эди бу. Ҳамиша ҳамдардлик чечаклари яшнаб тургувчи муносабатларида райҳонлар ҳид таратиб тургандек бўларди гўё - ёлғон, дабдаба, жимжима йўқ эди. Шеърий сатрлар бамисоли қафасдан қутулган қушчалар каби жўшиб отилиб чиқарди унинг қалбидан:\nУйқумни атайлиб қочирганим йўқ,\nЭҳтиёж сезмадим чақирмоққа ҳам.\nЧунки ёзилмаган тилакларим кўп\nКўнглим тинчимайди тўйиб ёзмасам.\nШундай. Тўйиб-тўйиб ёзган, аммо ёзишга тўймай, бетоблигидаям кўнгли тинчимаётган безовта инсонга қараб туриб : “Сиз ўзини ёқиб-ёндириш ҳисобига тун қарига нур таратаётган шамга ўхшайсиз. Шам мисоли ўзингизни эмас, бошқаларнинг қалбига нур сочишни ўйлайсиз”, дегим келди. Аммо, деёлмадим. Бунинг ўрнига:\n- Маъруф ака, ҳали кўп ёзасиз, - дедим, халос.\n- Қаёқда, энди ёзиш қийин... - деб ғарибона жилмайди. - Ялқовман, кўп нарсалар ўзимда қолиб кетадиганга ўхшайди. Энди ўзим билан уёққа опкетаман, шекилли...\n- Ундай деманг, ёзасиз, айтмаган биттаям сўзингиз қолмайди. Барисини ёзасиз - деди Ўрол ака.\nМаъруф ака чуқур хўрсинди. Кейин овози титраб:\n- Бу дунёда яхшисиниям-ёмониниям кўрдим, - деб кўзларини шифтга қадаганча, худди айтмоқчи бўлган гапларини ўйлаб-пишитиб олаётгандек бир неча дақиқа индамай қолди. Сўнг, жамлаб бўли шекилли: – Ярамаслар жуда ярамас бўлади, - деди. Маъруф ака гапираётиб аста-аста кучга кириб бораверди: товуши босиқ, хотиржам ва қатъийлашди. - Қани энди Худойим имкон берса-ю, унақа ярамасларнинг ҳаммасини ўзим билан бирга нарги томонга олиб кетсам... - деб кўзлари билан беозор жилмайди. Кейин каравот қабтолига суяниб, оҳиста гавдасини ростлади. Оёқларини полга текизиб, кўкрагига ёстиқни босиб ўтирди-да: - Мундакенг, - деб қулочини ёзиб Ўрол акани бағрига чорлади. Ўрол Ўтаев илдам бориб ачомлади. Кейин мен.\n– Тушимга Шамси ака кирибди, - деди хафалигиниям, хурсандлигиниям билиб бўлмайдиган паришонлик билан. – Олволи остидаги чорпоясида гурунглашиб ўтирибмиз, эмиш. Кўп хударов одам эди, қадрига чилғий етмабмиз...\nШу сўзлар унинг ким ва қандай одам эканини айтиб турар, мени эса: “Бизлар-чи? Сизнинг қадрингизга етяпмизми?” деган ҳаққоний савол қийнамоқда эди.\nҚаранг, бу камсуқум шоир бир-биридан гўзал қанча-қанча шеърлар, достонлар ёзди. “Мен сизни севардим”, “Раҳмат, одамлар”, “Сени ўйлаб”, “Нотаниш йўллар”, “Қўшиқ иштиёқи”, “Мен сув ичган дарёлар”, “Паризодим”, “Дарёни излар шамол”, “Бахтимга сен борсан”, “Бунёдкор қалб”, “Орол мадад сўрайди” каби китоблар яратди. “Дарёни излар шамол” тўплами учун Ўзбекистон Ёзувчилар уюшмасининг Ҳамид Олимжон номидаги йиллик мукофотига, Орол фожеаси ҳақидаги публицистик мақолалар туркуми учун Ўзбекистон Республикаси Вазирлар Маҳкамасининг мукофотига сазавор бўлди. Таниқли ва эл суйган шоирга айланди. Бироқ, эркалик, шон-шуҳрат кўргани йўқ. Даъво ҳам қилмади. Даъво қилиш уёқда турсин, ҳатто хаёлига келтиргани эмас. Адабиётшунослар, танқидчилар кўзидан панада қолганининг сабаби ҳам шундан бўлиши мумкин. Ҳурматли профессор Салоҳиддин Мамажонов бир мақоласида: “Адабий танқидчиликда ёзилмаган адолатсиз бир қоида бор: у кўпинча тўрт-беш машҳур номлар атрофида гир-гир айланаверади-ю, адабиёт ривожига ўз улушини қўшган “номашҳур”ларга қиё боқмайди... Адабий танқидчиларимиз ёнлаб ўтаётган шоирларимиздан бири Маъруф Жалилдир”, дея куюнгани ҳам бекорга эмас.\nҚолаверса, Асқад Мухтор таъкидлаганидек: «Шеърни таҳлил қила бошласалар, ғашимга тегади. Баҳорги соф ҳавонинг кимёвий таркибини ҳам текшириш мумкин. Аммо, ундан кўра, шундай кўкрак тўлатиб нафас олган яхшироқ эмасми?\nХуллас, адабий-танқидчиликка доир масалалар ўз йўлига, лекин биз – укалари, шогирдлари, қадрдонларининг ҳам Маъруф Жалил олдидаги қарзимиз оз эмас. Негадир бепарвомиз, лоқайдмиз, дилимиздагиларни тилимизга чиқармаймиз, эътибор бермаймиз. Бизлар ҳам “машҳурлар” атрофида гирду капалак бўламиз-у, “номашҳурлар”дан бир калима ширин сўзимизни қизғанамиз. Одамзотни тириги -да эъзозлаш, ардоқлаш муҳимлигини афсуски, кўпинча кеч англаймиз.Ахир, нафақат Маъруф Жалил, Чўлпон Эргаш, Машраб Бобоев, Тилак Жўра, Сафар Барно, Рауф Толиб, Анвар Эшонов каби ижодкорларнинг адабиётга қўшган ҳиссаси қайси дарёзабон шоирдан кам?\nЎрол ака: “Чарчатиб қўймадикми...” деган маънода менга қия қаради.\nХайр-хўшлашиб, кўчага чиқдик. Ўрол ака тирсагимдан оҳиста ушлаб, паст ва ғамгин товушда Маъруф Жалилнинг бир шеърини ўқиди:\nВаъда берган бўлса-ю,\nАммо сенга учрашолмаса,\nЎзга учун жанг қилиб,\nЎзи учун курашолмаса...\nКимларгадир бахт бериб,\nЎзи бахтсиз ўтса дунёдан.\nБадном қилма билмасдан,\nДалилларни олиб ҳаводан.\n- Ўзи ҳақида, - деди ўқиб бўлганидан кейин.\nКейин хаёлларга ботиб индамай кетдик. Шоирнинг эзгин қиёфаси кўз олдимдан кетмасди, ичимдан бир нима узилиб кетаётгандек туюлаверди. Шу суҳбатдан кейин орадан кўп ўтмай бу ёруғ жаҳон билан мангу хайрлашган Маъруф Жалилнинг тобутини ўзи туғилган она қишлоғига олиб кетдилар... Бу воқеа 2004 йилда бўлган эди.\n... Ўша – охирги учрашувда Маъруф аканинг “ярамаслар” ҳақидаги сўзлари қулоғимга қаттиқ ўрнашиб қолган экан. Қуйидаги шеър шу сўз сабаб бўлиб ёзилди:\n(Маъруф Жалилнинг сўнгги сўзи)\nҲаётда бировга бермадим озор,\nҲаётда бировнинг йўлин кесмадим.\nБалки шунинг учун қадру эътибор,\nТополмай яшадим, униб-ўсмадим.\nБировни қўллашга етмади кучим,\nДўстлар журъатига қилдим ҳаваслар,\nАммо изларимдан маломат-пичинг\nТошини отдилар кўп ярамаслар.\nДоимо тисланиб, айланиб қочдим,\nУлар-чи, соядек чопди изимдан.\nКимга меҳрим сочдим – қучоғим очдим,\nЖолалар оқизиб кетди кўзимдан.\nҚисматим шул экан,\nЭзиб-янчолмадим нокас – касларни.\nЭнди менга беринг, олиб кетайин\nДунёдаги барча ярамасларни.\nОдамзот пайдо бўлганидан буён ҳали бирон киши бу ёруғ оламдаги яхши-ёмон одамларни ўзи билан нариги дунёга олиб кетган эмас. Мазкур юмуш Маъруф Жалилнинг ҳам қўлидан келмас эди, албатта. Ёзилмаган қанча-қанча шеър-у достонларни ўзи билан олиб кетгани эса айни ҳақиқатдир.\nМаъруф Жалил қолдирган бойликлар ичида “Камтаринлик” дейилмиш яна бир хазина ҳам борки, бу хазина ҳали кўп дилларни мафтун этади, ҳайратга солади, одоб мактаби вазифасини ўтайди. Фақат бу мактаб сабоқларини ўзлаштириш, талабларига риоя қилиш осонмас. Илло, бундай яшашга ҳар ким ҳам қаноат қилмаслиги, чидами, сабри-бардоши етмаслиги мумкин...\n2012 йил, март.


Фотожамланма: Москвадаги фавқулодда об-ҳаво шароити қандай натижаларга олиб келди?\n18:20 / 18.07.2016\n18 июль – душанба куни эрталаб Москвага кучли сел келиб, момақалдироқ ва чақмоқ чақди. Пойтахтда об-ҳавонинг “оловранг” хавф даражаси эълон қилинди. Момақалдироқ ва сел натижасида Москва ва Калуга вилоятидаги 70дан ортиқ аҳоли пунктининг электр таъминоти ишдан чиқди.\nМосква аэропортларининг онлайн-таблоси маълумотларига кўра, Домодедовода камида 25 та рейс, Шереметьевода эса 4 та рейс қолдирилган. Внуково аэропортида об-ҳаво шароити ноқулай келиши натижасида 2 та рейс сурилган. Арбат тоннелида сув тошиши туфайли ҳаракат тўхтатиб қўйилган. Бу ҳақида ТАСС ахборот агентлиги маълум қилди.\n“Арбат туннелининг ўтиш қисмида сув тошиши кузатилмоқда. Ҳозирга келиб, бу ерда транспорт воситаларининг, шу жумладан жамоат транспортининг ҳаракатланиши буткул тўхтатиб қўйилган”, - дея хабар беради матбуот хизмати. Бу ерда фавқулодда вазият вазирлиги вакиллари ҳамда ЙҲХДИ (Йўл ҳаракати хавфсизлиги Давлат инспекцияси) ходимлари иш олиб боришмоқда. Москвадаги ноқулай об-ҳаво шароити оқибатлари билан фотожамланмада батафсил танишинг.\nШмитовдаги турар жой олдида сув тошқини\nЛюблинодаги туннелда сув тошқини\nШмитовда қулаган дарахт\nАрбат туннелидаги машиналар\nМосква рейс сув тошқини сел


“Тошшаҳартрансхизмат” раҳбари Тошкентдаги автобус ёнғинларнинг сабабларига ойдинлик киритди\nДобавлено: 29.03.2016, 15:56\nКеча Тошкент шаҳар ҳокими томонидан автомобиль йўллари, кўприклар қурилиши, трамвай йўлларини демонтаж қилишга бағишланган матбуот анжуманида журналистлар томонидан кўплаб ушбу соҳага тегишли саволлар билан мурожаат қилинди.\nШундай саволлардан бири пойтахтимизда анъанага айланган “Мерседес Бенз” русумли автобусларда юзага келаётган ёнғинлар сабаблари ва уларни олдини олиш бўйича олиб борилаётган саъй-ҳаракатлар хусусида бўлди.\nМазкур саволга Тошкент шаҳар ҳокимининг ўринбосари, “Тошшаҳартрансхизмат” АК бошқаруви раиси Отабек Содиқов жавоб берди:\n- Автобусларда ёнғинларнинг келиб чиқишига асосий сабаблардан бири бу двигатель қисмида босим шланкасининг ёрилиб кетиши бўлди. Бунинг оқибатида автобусларда ўт чиқиш ҳолатлари кузатилди. Шуларни инобатга олган ҳолда биз Mercedes-Benz компанияси вакилларини таклиф қилдик. Ҳукуматга тегишли таклифлар киритдик. Эндиликда Mercedes-Benz русумли автобусларига эҳтиёт қисмларни тўғридан-тўғри Германиядан олиб келишни йўлга қўймоқчимиз. Авваллари ушбу эҳтиёт қисмлар ўрнатилган тартибда биржадан ҳарид қилинганлиги сабабли мана шундай сифатсиз эҳтиёт қисмларга дуч келиш ва бунинг оқибатида кўнгилсиз ҳолатлар юзага келди. Айни дамда таклифлар маъқулланган, яқин 1-2 ой ичида автобуслар учун барча зарурий эҳтиёт қисмлар тўғридан-тўғри Германиядан келтирилади.


Дания Германия билан чегарасини назоратга олади\nДания Германия билан чегарасини назоратга олади. Бу ҳақда мамлакат ташқи ишлар вазири Кристиан Женсеннинг сўзларига иқтибос келтирган ҳолда Reuters агентлиги хабар бермоқда.\nАйтилишича, Женсен германиялик ҳамкасби Франк Штайнмайерга Германия ҳудудидан ноқонуний меҳнат муҳожирлари ва контрабанда моллари кўп ўтаётганини маълум қилиб, шу асосда чегарадаги назоратни кучайтиришни таклиф қилган.\nЖенсеннинг сўзларига қараганда, чеклов чора-тадбирлари Шенген зонаси давлатлари билан ўрнатилган стандартларга мос бўлади.\n2011 йили Копенгаген Германия билан чегарада бир неча ойлик назорат ўрнатган эди. Даниялик чегарачилар мамлакат ҳудудига кирадиган машиналарни текшириш ҳуқуқига эга бўлган эди. Бу ҳолат Брюсселнинг норозилигига сабаб бўлган эди.


Зарафшонда ўзини ҳарбий деб таништирган йигит қизга уйланишни ваъда қилиб, 5 миллион сўмини ўғирлаган\n18 February 2021, 15:48\nЎзбекистон, Тошкент – Batafsil.uz. Зарафшонлик ёш йигит ҳарбий хизматчи уст-бошини кийиб олиб, уйланиш баҳонасида ҳамшира қизни алдаган. Шу тариқа у қиздан 5 миллион сўмдан ортиқ пулни олиб, яширинган. Бу ҳақида Batafsil.uz. мухбири хабар бермоқда.\n“14 январь куни соат 11:30ларда Зарафшон шаҳар Тиббиёт бирлашмасига 21 ёшли Жасурбек Т., ҳарбий уст-бош кийимда келиб, ҳамшира бўлиб ишловчи 24 ёшли Нилуфар Н., билан яқиндан танишиб олган”,- дея маълум қилмоқда Тергов Департаменти.\nЙигит Нилуфарнинг ишончига кириб олган ва унга уйланишни ваъда қилган. Лекин онаси оғир бетоб бўлиб, жарроҳлик амалиёти ўтказилиши учун пул кераклигини, пулларини 3 кун ичида қайтариб олиб келиб беришини айтган.\nШу тариқа Жасур қизга тегишли жами нархи 4,9 сўмлик тилла-тақинчоқлар ва ҳисобида 510 минг сўм пули бўлган пластик картани фирибгарлик йўли билан қўлга киритган.\nМазкур ҳолат юзасидан Жиноят кодексининг 168-моддаси 1-қисми (фирибгарлик) билан жиноят иши қўзғатилган.\nЎтган йилда 17 мингдан ортиқ фуқаро фирибиргарлар тузоғига тушган. Уларнинг аксариятини эркаклар ташқил қилган.


Диний экстремизмга ва терроризмга қўшилмаслик учун нима қилмоқ керак? » Зомин туман ҳокимлиги расмий сайти\nЗомин туман ҳокимлиги » Янгиликлар » Диний экстремизмга ва терроризмга қўшилмаслик учун нима қилмоқ керак?\nҲаммамизга маьлумки мамлакатимиздан кўпгина фуқароларимиз ҳар йилда мавсумий ишлаш учун Россия ҳамда бошқа давлатларда бўлишади. Лекин пул топиш илинжида кетган ҳамюртларимизнинг ҳаммасини ҳам омади келмаяпти. Натижада бегона юртларда ўзларига мос иш топа олмасдан, бойлик изидан қувиб ўзини виждонидан ҳам кечиб юборган инсонларнинг найрангига учиб, ўз ватанига қайта олмаётган фуқароларимиз бир қанча.\nМана шундай пайтда бегона юртларда қийналиб юрганларга дўстона ёрдам қўлини ўзатиш баҳонасида ёнларида пайдо бўлишади. Натижада пулга алданган фуқаролар ўзлари билмаганҳолда аланга ичида ёнаётган мамлакатларда пайдо бўлиб қолишмоқда.\nБу ҳолатларга кўпгина мисоллар келтириб ўтишимиз мумкин, шунинг учун чет давлатларга ишлаш мақсадида чиқиб кетаётган фуқароларимиз аввало ўз оила аъзоларини келажагини, эртанги ватанимиз равнақини ўйлаши лозим бўлади.\nШу сабабли уларни онгида ушбу жирканч ғояларга қарши самарали кураш шаклланган бўлиши керак. Бир сўз билан айтганда ҳар бир фуқароларимиз оқ билан қорани ажрата олиши зарур.\nБиргина жорий йилда мамлакатимизнинг хуқуқни мухофаза қилувчи идоралари томониданҳисоблаб чиқилган статистик кўрсаткичларга назар соладиган бўлсак меҳнат миграцияси, таьлим олиш учун ва дипломатик йўналишлар бўйича дунёнинг 30 дан зиёд давлатларидаҳамюртларимиз истиқомат қилиб келишмоқда.\nЎз навбатида мана шу жойларда 136 дан ортиқ диний оқимларнинг кичик гуруҳлари фаолияти аниқланган. Олинган маълумотлар шуни кўрсатмоқдаги асосий меҳнат миграцияси амалга ошириладиган Россия Федерациясининг 93 шаҳрида диний экстремизм ва терроризмнинг ўчоқлари мавжуд бўлиб, айнан шу жойларда чет эл фуқароларини жалб қилишга ҳаракат тобора кучайиб бормоқда.\nДиний экстремизмга қарши курашда чегара ўрнатилмаган. Ҳар бир фуқаро унга қарши виждонан ва ақлан кураш олиб бориши лозим. Шу билан биз ўсиб келаётган ёш авлодларимизда ўз ўзидан ушбу иллатларга қарши имунитетни пайдо бўлишига замин яратамиз. Ватандошларимизни ушбу гуруҳларга қўшилиб кетмаслиги учун кафолат бера оламиз.


10:12 / 07.09.2017\nДоминикана Республикасига яқинлашаётган “Ирма” довули сабабли аҳолиси ўртасида саросима бошланди. Бу ҳақда фойдаланувчилар ижтимоий тармоқларда хабар бермоқдалар.\n“Бизда саросима бошланди. Одамлар идоралар ва банклар деразаларини қоқиб ташлашмоқда. Iberia супермаркетида нореал навбатлар кузатилмоқда, бир кассада 50 тадан одам турибди, ваҳоланки ҳамма кассалар ишламоқда. Нон маҳсулотлари, консервалар, арзон болалар озиқалари, ҳайвонлар озиқалари сотиб бўлинди. Пештахталардан термик ишловсиз истеъмол қилиш мумкин бўлган барча маҳсулотлар “сидириб ташланмоқда”. Яқинда алоқа ва электр бўлмайди”, деб ёзган фойдаланувчилардан бири.\nУнинг айтишича, Сен-Мартин оролида сув сатҳи кўтарилган. “Ўтган йил бизни четлаб ўтган “Мэтью” довули охирги 10 йил ичида энг кучли довул деб аталган бўлса, “Ирма” охирги 20 йил ичидаги энг кучлиси деб аталмоқда”, деб қўшимча қилди фойдаланувчи.\nБу орада Мексика бўғозида “Катя” довули вужудга келди ва АҚШ жануби томон 65 км/соат тезлик билан йўналмоқда.


Элчининг қизи ресторанида безорилик қилган шахслар қасддан жиноят содир этишда айбланмоқда\n22 октябр 2020, Тошкент вақти: 05:17\nМарғилон шаҳри. Айбланувчиларнинг икки нафари марғилонлик экани айтилади.\nФарғона шаҳридаги “Сеул” ресторанида безорилик қилган уч шахс қасддан жиноят содир этишда айбланмоқда.\nОзодликка келган хабарга кўра, марғилонлик Фарҳод Ғофуров, Давлатбек Орифжонов ва Қўштепа туманида яшовчи Отабек Худойбердиев 19 февраль куни кечаси ресторанга кирмоқчи бўлганларида, уларни қоровул киритмаган.\nЎртада чиққан жанжал оқибатида гумонланувчилар ресторан ойна ва эшикларига тош отиб синдирган ва воқеа жойидан яширинган.\nГумонланувчилар қочаётган пайтда машина билан бир пиёдани ҳам туртиб кетгани айтилади.\nАйбланувчиларнинг яқинлари уларга оғир айблов қўйилганидан шикоят қилди.\n“Сеул” ресторани эгаси Ўзбекистоннинг Жанубий Кореядаги элчиси Фен Виталийнинг қизи Елена Фен эканлиги айтилмоқда.\nФарғона вилояти прокуратурасининг исми очиқланмаслик шарти билан гапирган мулозимининг Озодликка айтишича, “Сеул” ресторанида бўлиб ўтган жанжалда иштирок этган гумонланувчилар қўлга олинган:\nКейин гумонланувчи шахслар тош отиб, ресторан эшик ва ойналарини синдирган.\n“Жанжал 19 февраль куни кечаси соат 11лардан ўтганда “Сеул” ресторанида содир бўлган. Уч киши, марғилонлик Фарҳод Ғофуров, Давлатбек Орифжонов ва Қўштепа туманида яшовчи Отабек Худойбердиевлар ресторанга кирмоқчи бўлган. Лекин уларни қоровул киритмаган. Ўртада жанжал чиққан. Ресторан қоровули, официантлари билан бу уч йигит уришган. Кейин гумонланувчи шахслар тош отиб, ресторан эшик ва ойналарини синдирган. Рестораннинг икки ходимини уриб, тан жароҳати етказган”.\nМулозимнинг айтишича, улар машиналарига ўтириб кетаётган пайтда яна бир йўловчини туртиб юборган ва воқеа жойидан яширинган:\n“Уларнинг машина номери ёзиб олингани учун ўша кечанинг ўзида топишди. Ҳозир учови ҳам қамоққа олинган”.\nМулозим "Сеул" ресторанининг эгаси Ўзбекистон Республикасининг Жанубий Кореядаги элчиси Виталий Феннинг қизи Елена Фен эканлигини тасдиқлади:\n"Елена Фен ҳам жабрланувчилар рўйхатида бор"\nОзодлик суҳбатлашган айбланувчилардан бирининг отаси, унинг фарзандига оғир айблов қўйилаётганидан шикоят қилди:\nАдвокатнинг айтишича, одам ўлмаган бўлса ҳам уларга оғир айблов қўйиляпти.\n“Булар ресторанга кирамиз деса, киргизишмабди. Жанжал шундан келиб чиққан. Тўғри, безорилик қилишган, лекин буларга Ўзбекистон Жиноят кодексининг жуда оғир моддаларини қўйиб айблашяпти. 25(жиноятга тайёргарлик кўриш ва жиноят содир этишга суиқасд қилиш) ва 97(қасддан одам ўлдириш) моддаларини қўллашяпти. Адвокатнинг айтишича, одам ўлмаган бўлса ҳам уларга оғир айблов қўйиляпти. Чунки, бу рестораннинг эгаси Ўзбекистоннинг Жанубий Кореядаги элчисининг қизи экан”.\nУнинг айтишича, 28 февраль куни айбланувчиларнинг ота-оналари вилоят прокуратурасига бориб, норозилик билдирган:\n“Бизга ҳеч қандай аниқ жавоб беришмади, тергов бўляпти, дейишди, холос”.\nОзодлик “Сеул” ресторани эгаси Елена Фен билан боғланишга ҳаракат қилди. Аммо, Фарғона шаҳар маълумот хизмати уларнинг рўйхатида бу ресторан йўқлигини айтди.


Ўқувчиларимиз халқаро математика мусобақасида ғалаба қозонди\n2018.07.06 | Янгиликлар\nШу йилнинг 1-6 июль кунлари Болгариянинг Бургас шаҳрида ўтказилган мактаб ўқувчилари ўртасидаги математика бўйича халқаро мусобақада вакилларимиз 1 та олтин, 2 та кумуш, 2 та бронза медални қўлга киритишди.\nЮртимизда ўтган йиллар давомида таълим тизими тубдан ислоҳ қилиниб, ўқитиш жараёнига илғор метод ва усуллар, янги педагогик технологиялар татбиқ қилинди. Дарс ва машғулотларда замонавий ахборот-коммуникация технологияларидан кенг фойдаланилаётгани эса ўғил-қизларимизнинг фанларга қизиқишини оширмоқда. Пировардида, таълим сифати ва самарадорлиги юксалиб, уларнинг нуфузли кўрик-танлов ҳамда интеллектуал мусобақаларда зафар қучишига замин яратмоқда. Ўқувчиларимизнинг Болгарияда эришган ғалабаси ҳам тизимдаги ислоҳотларнинг амалий самарасидир.\nМактаб ўқувчиларининг Халқаро математика мусобақаси (International Mathematics Competition) дунёнинг иқтидорли ўқувчилари учун энг катта ва муҳим форум ҳисобланиб, унда иштирок этиш ҳар бир мамлакат учун шарафдир. Ҳар йили июль ойида ўтказиладиган мусобақада дунёнинг 30 га яқин мамлакатидан келган 600 нафардан ортиқ иқтидорли ўқувчилар ўзаро беллашадилар.\nМазкур нуфузли мусобақада бешинчи марта иштирок этган Ўзбекистон терма жамоаси шу йили мусобақада иштироки тарихида илк маротаба умумжамоа ҳисобида энг кўп медални олишга муваффақ бўлди.\nБухоро вилояти Қоракўл туманидаги 1-ИДУМнинг 8-синф ўқувчиси Дониёр Исмоилов олтин медални қўлга киритди. Ушбу мактабнинг 7-синф ўқувчиси Ражаббоев Лазизбек ва Пешкў туманидаги 18-мактабнинг 9-синф ўқувчиси Норбоев Жаҳонгирлар – кумуш медаль, Термиз шаҳридаги 4-ихтисослаштирилган мактаб-интернатнинг 7-синф ўқувчиси Буриев Искандар, Учтепа туманидаги 4-мактабнинг 7-синф ўқувчиси Мажидов Муҳаммадризолар бронза медалга сазовор бўлишди.


Истанбулда аксилтеррорчилик операцияси давомида 20 киши қўлга олинди\n13:54 / 27.05.2015\nИстанбул хавфсизлик бошқармаси 26 май кечки пайт экстремистик руҳдаги Маочилар коммунистик партияси аъзоларини ҳибсга олиш бўйича йирик операция ўтказди. Бу ҳақда Анатолия агентлиги хабар бермоқда.\nҲозирда 20 киши ҳибсга олинган, бироқ ҳибсга олинганлар сони ортиши мумкин.\nҲаммаси бўлиб операцияга 800 га яқин полициячи, жумладан Хавфсизлик бошқармасининг террорчиликка қарши бўлимининг махсус вазифаларни бажарувчи ходимлари жалб қилинди. Ҳуқуқ-тартибот ходимлари полиция вертолёти ёрдамида Истанбулнинг 10 та уездида 30 та манзил бўйича облавалар уюштиришди. Ҳибсга олинган партия фаоллари ёнидан иккита автомат, тўппонча ва катта миқдордаги партия ҳужжатлари мусодара қилинди. Таъкидланишича, ушбу шахслар 1 май куни полициячилар билан тўқнашувларда иштирок этган. Улар юзларига ниқоб таққан ҳолда полициячиларга тош ва ёнувчи аралашма солинган идишлар улоқтиришган.\nМаочилар коммунистик партияси Туркияда экстремистик қуролланган ташкилот ҳисобланади. Унинг таркибини мамлакатнинг бошқа коммунистик партиялари ва ҳаракатларидан чиққан одамлар ташкил қилади. Партия ўз фаолиятини мамлакатнинг бир неча вилоятларида олиб боради.